RUU Perbekalan 2023 dijangka dibaca kali pertama hari ini

Rang Undang-Undang Perbekalan 2023 bagi bacaan kali pertama dijangka dibentangkan di Dewan Rakyat hari ini.
Menurut aturan urusan mesyuarat dalam laman sesawang rasmi Parlimen, rang undang-undang itu akan dibentang oleh Menteri Kewangan dan bacaan kali kedua dijangka pada Jumaat ini.
Persidangan hari ini juga akan diteruskan dengan menyambung perbahasan Rang Undang-Undang Kesatuan Sekerja (Pindaan) 2022.
Dewan Rakyat juga dijangka bakal tertumpu kepada pembentangan Rang Undang-Undang Kualiti Alam Sekeliling (Pindaan) 2022, Rang Undang-Undang Pengangkutan Jalan (Pindaan) 2022, Rang Undang-Undang Lembaga Pelesenan Kenderaan Perdagangan (Pindaan) 2022), Rang Undang-Undang Pengangkutan Awam Darat (Pindaan) 2022, Rang Undang-Undang Makanan (Pindaan (2022) dan Rang Undang-Undang Pencegahan dan Pengawalan Penyakit Berjangkit (Pindaan 2021) untuk bacaan kali kedua.
Pada sesi jawab lisan pula, soalan berhubung usaha kerajaan dalam mengatasi isu eksploitasi seksual kanak-kanak di alam maya berpunca daripada pelbagai aplikasi tidak bermoral dalam talian diajukan Shamsul Anuar Nasarah (BN-Lenggong) kepada menteri pembangunan wanita, keluarga dan masyarakat.
Turut tersenarai, soalan Mujahid Yusof Rawa (PH-Parit Buntar) kepada Menteri Kewangan berkaitan pendekatan Kementerian Kewangan dalam memastikan model “Environmental, Social dan Governance” (ESG) diterapkan dalam meluluskan mana-mana kontrak kerajaan.
Selain itu, persoalan mengenai perkembangan fasiliti dan kemudahan e-Sukan yang telah dibangunkan kerajaan bagi memenuhi keperluan belia akan diajukan Ahmad Fadhli Shaari (PAS-Pasir Mas) kepada menteri belia dan sukan.
Tengku Zulpuri Raja Puji (PH-Raub) pula meminta menteri alam sekitar dan air menyatakan pelan dan tindakan perancangan awal kerajaan bagi menghadapi kemungkinan banjir besar berikutan fenomena La Nina, monsun timur laut dan taburan hujan di luar jangkaan.
Persidangan Dewan Rakyat kali ini dijadualkan berlangsung selama 32 hari bermula 3 Oktober hingga 29 November.


Sorry.


Covid-19: Catat 320 jangkitan baru, ragut 3 lagi nyawa

Sebanyak 320 kes baru Covid-19 direkodkan semalam menjadikan jumlah keseluruhan sebanyak 5,031,443 kes.
Sebanyak 506 pesakit turut dilaporkan sembuh, menjadikan jumlah keseluruhan kes sembuh sebanyak 4,984,301.
Ketika ini, 10,937 kes aktif direkodkan di mana 10,467 atau 95.7% daripadanya menjalani kuarantin kendiri.
Tiada pesakit ditempatkan ke pusat kuarantin sementara 453 (4.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 17 kes dan 5 daripadanya memerlukan bantuan alat pernafasan.
Tiga kematian dicatatkan manakala tiada kes sebelum tiba di hospital menjadikan keseluruhan korban akibat wabak itu sebanyak 36,908 orang.


Usah politikkan darurat Covid-19, kata menteri kanan

Pengisytiharan Proklamasi Darurat bagi mengekang pandemik Covid-19 tidak seharusnya dipolitikkan dan konteks kepentingannya perlu difahami, kata Menteri Kanan (Keselamatan) Ismail Sabri Yaakob.Katanya proklamasi itu bagi memudah cara dan memperkasa segala tindakan kerajaan dalam mengawal penularan virus dengan membuat ordinan baru tanpa perlu melalui proses penggubalan undang-undang di Parlimen yang mengambil masa.“Bila kita isytihar darurat, kita boleh buat undang-undang di bawah ordinan darurat untuk tingkatkan kompaun. Contohnya, mungkin denda terhadap syarikat yang melanggar peraturan dinaikkan dan perkara itu sedang dikaji oleh Jabatan Peguam Negara (AGC).“Undang-undang ini juga bertujuan mencegah berlaku kesalahan yang berulang. Sekiranya dinaikkan jumlah denda, mungkin individu atau syarikat akan berasa takut untuk mengulangi kesalahan sama,” katanya dalam temu bual eksklusif dengan Bernama, baru-baru ini.Pada 12 Januari lepas, Istana Negara dalam satu kenyataan memaklumkan Yang di-Pertuan Agong Sultan Abdullah Sultan Ahmad Shah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak Covid-19 di Malaysia.“Bila kita isytihar darurat, kita boleh buat undang-undang di bawah ordinan darurat untuk tingkatkan kompaun. Contohnya, mungkin denda terhadap syarikat yang melanggar peraturan dinaikkan dan perkara itu sedang dikaji oleh Jabatan Peguam Negara (AGC).Perdana Menteri Muhyiddin Yassin dalam pengumuman khas darurat pada hari sama menjelaskan bahawa jemaah menteri menasihati Agong mengeluarkan proklamasi darurat bagi seluruh negara menurut Perkara 150(1) Perlembagaan Persekutuan, berkuat kuasa 11 Januari 2021 hingga 1 Ogos 2021.Perkara 150(1) itu antara lainnya memperuntukkan bahawa Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan sedang terancam.Kerajaan awam akan terus berfungsi seperti biasa di peringkat persekutuan dan negeri sepanjang tempoh pelaksanaan darurat, malah jentera pentadbiran Kerajaan Persekutuan serta negeri tidak akan terganggu dengan pengisytiharan proklamasi darurat.Ismail berkata penyediaan draf ordinan oleh AGC berjalan lancar dan dijangka diumumkan dalam masa terdekat dan sebaik diumumkan, penguatkuasaan ordinan berkenaan adalah muktamad dan serta-merta.“Peguam negara akan draf cadangan (undang-undang) dan dibentang kepada Majlis Keselamatan Negara (khas untuk darurat). Kalau ordinan itu dipersetujui, ia akan dipersembahkan kepada Yang di-Pertuan Agong. Sejurus diperkenan oleh Yang di-Pertuan Agong ia akan menjadi undang-undang,” katanya menjelaskan mengenai proses draf ordinan tersebut.Ordinan membolehkan Akta Pencegahan dan Pengawalan Penyakit Berjangkit 1988 (Akta 342) dipinda bagi membendung, meningkatkan keberkesanan termasuk meningkatkan penalti atau hukuman ke atas sesiapa yang melanggar undang-undang dan peraturan berkaitan, dan ia berkuat kuasa sepanjang tempoh darurat sahaja.Ismail berkata AGC juga sedang mengkaji pelaksanaan undang-undang di bawah Akta Standard Minimum Perumahan, Penginapan dan Kemudahan Pekerja 1990 (Akta 446) iaitu bagi menyediakan penginapan kepada pekerja asing dengan mematuhi spesifikasi yang ditetapkan.“Banyak kes Covid-19 dilaporkan berlaku dalam kalangan pekerja kilang akibat isu perumahan yang sesak dan jangkitan mudah berlaku. Syarikat mahu untung besar namun kebajikan pekerja tidak dititikberatkan. Di bawah ordinan ini, kami mungkin akan berikan syarat atau arahan menyediakan perumahan selesa dan tindakan akan diambil sekiranya ingkar,” katanya.Ketika ini, sebagai langkah mengurangkan jangkitan Covid-19, kerajaan juga mewajibkan majikan untuk memastikan pekerja asing yang digajikan mereka menjalani ujian saringan Covid-19 bermula 1 Januari.“Setakat ini, lebih 100,000 pekerja asing di sektor perkilangan menjalani ujian saringan dan kementerian sumber manusia (KSM) menyasarkan 880,000 pekerja asing di sektor ini selesai menjalani ujian saringan,” katanya.Ismail yang juga Pengerusi Jawatankuasa Kabinet Mengenai Pekerja Asing sebelum ini dilaporkan berkata Perakuan Penginapan akan menjadi prasyarat kepada majikan yang berhasrat mengambil pekerja asing baru berkuat kuasa 1 Julai 2021.Katanya sebelum majikan membuat permohonan membawa masuk pekerja asing, majikan perlu mendapatkan Perakuan Penginapan daripada KSM bagi membolehkan Jabatan Imigresen mengeluarkan visa.


Malaysia antara negara terpantas vaksinasi penduduk, kata Muhyiddin

Perdana Menteri Muhyiddin Yassin berkata kerajaan akan memastikan proses vaksinasi Covid-19 dijalankan dengan teratur, cepat dan meliputi seluruh pelusuk negara melalui Pelan Pemulihan Negara (PPN).Perdana menteri berkata satu-satunya kaedah yang paling berkesan untuk negara segera keluar daripada kemelut pandemik Covid-19 adalah dengan mempertingkatkan kapasiti pemberian vaksin kepada rakyat.Muhyiddin berkata Malaysia merupakan antara negara yang terpantas menvaksinasi penduduknya dengan kapasiti kadar suntikan mencapai lebih 500,000 dos sehari ketika ini.“Kerajaan faham bahawa rakyat berada dalam keadaan resah dan bimbang apabila angka kes harian Covid-19 menunjukkan peningkatan.“Kerajaan sedang berusaha sedaya mungkin untuk mengatasi kemelut yang kita hadapi ini dengan mempercepatkan program vaksinasi,” katanya pada sesi penerangan berkenaan PPN pada Mesyuarat Khas Dewan Rakyat hari ini.Perdana menteri berkata Program Imunisasi Covid-19 Kebangsaan (PICK) akan terus diperhebat supaya sasaran 100% penduduk dewasa menerima dos lengkap vaksin dicapai lebih awal pada Oktober ini, berbanding perancangan asal iaitu 80% penduduk dewasa menerima dos lengkap vaksin menjelang suku pertama 2022.Beliau berkata setakat ini, kerajaan telah menempah 79.9 juta dos vaksin dan daripada jumlah itu, 25.2 juta dos telah diterima.Muhyiddin berkata Malaysia dijangka menerima jumlah keseluruhan 37.3 juta dos pada Ogos, manakala 21.9 juta dos lagi akan diterima pada suku keempat 2021 dan baki selebihnya diterima pada suku pertama 2022.“Alhamdulillah, setakat ini melalui pelaksanaan PICK, lebih 16 juta dos telah berjaya dibekalkan kepada rakyat Malaysia iaitu merangkumi 11 juta orang telah menerima dos pertama dan lima juta orang menerima dua dos lengkap suntikan vaksin,” katanya.Dalam pada itu, Muhyiddin berkata kerjasama seluruh anggota masyarakat dan kerajaan perlu digembleng bagi mengawal wabak ini dengan berpandukan tiga paksi utama termasuk memutuskan rantaian penularan Covid-19 melalui pemerkasaan ujian saringan, pengesanan kontak dan langkah pengasingan.Kedua, mengurangkan kadar morbiditi dan kematian melalui peningkatan kapasiti sistem penjagaan kesihatan termasuk mengoptimumkan kapasiti hospital pengajar universiti, kapasiti di bawah kementerian pertahanan dan juga melalui penyumberan luar ke hospital swasta.“Ketiga, melindungi kesihatan rakyat secara keseluruhan dengan menyediakan sokongan yang mencukupi bagi keperluan selain Covid-19,” katanya.Muhyiddin berkata kerajaan juga menyedari impak pandemik kepada aspek kesihatan mental rakyat Malaysia dengan langkah-langkah khusus telah diambil bagi menyelesaikan cabaran yang dialami rakyat seperti mewujudkan talian sokongan psikososial di bawah kementerian kesihatan (KKM) dan penyaluran dana kepada badan bukan kerajaan berkaitan kesihatan mental.“Benar, kerajaan ini tidak sempurna. Tetapi apa yang benar juga ialah kerajaan hari ini tidak berpeluk tubuh membiarkan rakyat menderita, malah sentiasa bergerak dan bertindak untuk menyelamatkan nyawa dan kehidupan rakyat,” katanya.Beliau berkata semua pihak mestilah bersolidariti dalam menghadapi zaman sukar ini dan tidak berbalah dan menuding jari.“Kerana di sana ada rakyat yang jiwanya sengsara, ada bapa yang tenggelam punca, ada anak yang menderita, manakala frontliners kita terus terbeban dan hospital semakin tertekan.“Marilah kita berganding bahu, mencari berkat dan meraih jaya pada setiap usaha sama. Bulat air kerana pembetung, bulat kita kerana muafakat. Bersatu kita pasti teguh, bercerai kita roboh,” katanya.Muhyiddin juga menyeru seluruh rakyat supaya mendapatkan vaksin dengan segera tanpa mengira jenamanya kerana vaksin tersebut berkesan untuk mencegah wabak berbahaya berkenaan.


Lebih 700 di ICU, korban Covid-19 catat angka tertinggi sebanyak 61

Malaysia merekodkan kes baru sebanyak 6,509 menjadikan kes keseluruhan Covid-19 meningkat sebanyak 518,600.Selangor kekal mencatat kes harian tertinggi sebanyak 2,409 disusuli Kuala Sarawak (530), Kuala Lumpur, Johor (468) dan Kelantan (451).Sementara itu, hanya Perlis (7) sahaja yang mencatat kes satu digit hari ini.Negara juga mencatat sebanyak 3,452 kes sembuh menjadikan jumlah keseluruhan kes sembuh meningkat kepada 456,273.Negara turut merekodkan 20 kluster baru dengan 570 kluster aktif. Sementara kluster yang telah tamat sebanyak 1,475Kes aktif dengan kebolehjangkitan pula kini berjumlah 60,018.Dalam pada itu, 711 pesakit ditempatkan di unit rawatan rapi (ICU) termasuk 369 orang memerlukan bantuan alat pernafasan.Malaysia turut mencatat 61 lagi korban akibat Covid-19, menjadikan jumlah mangsa yang maut meningkat kepada 2,309.


Polis Sweden fail rayuan terhadap perintah mahkamah benar protes bakar al-Quran

Polis Sweden telah memfailkan rayuan terhadap perintah mahkamah yang membatalkan keputusan polis untuk mengharamkan dua protes membakar al-Quran.
"Pihak berkuasa polis percaya bahawa prinsip isu itu penting dan oleh itu adalah penting supaya perintah itu dibuat oleh mahkamah yang lebih tinggi," kata polis dalam satu kenyataan.
Pembakaran kitab suci Islam di luar kedutaan Turkiye di Stockholm pada Januari lalu menimbulkan kemarahan dunia sehingga mencetuskan protes berminggu-minggu serta terdapat gesaan untuk memboikot barangan Sweden dan menyekat tawaran keanggotaan negara itu ke dalam Pertubuhan Perjanjian Atlantik Utara (Nato).
Polis Sweden kemudian mengharamkan dua protes yang sama dirancang pada Februari susulan kebimbangan keselamatan.
Namun, Mahkamah Pentadbiran Stockholm membatalkan keputusan itu pada Selasa kerana terdapat kebimbangan risiko keselamatan tidak mencukupi untuk mengehadkan hak untuk berdemonstrasi.
"Pihak berkuasa polis tidak mempunyai sokongan yang mencukupi untuk keputusannya," kata hakim Eva-Lotta Hedin
Pihak berkuasa polis pada Khamis berkata rayuan itu telah difailkan dan ia meminta tempoh sehingga 25 April untuk "menghuraikan kes pihak berkuasa."
Polis Sweden pada Januari lalu membenarkan protes yang dianjurkan oleh seorang ahli politik sayap kanan Sweden, Rasmus Paludan. Beliau telah didakwa kerana mencetuskan api perkauman.
Paludan juga mencetuskan rusuhan di Sweden tahun lalu ketika melakukan jelajah ke seluruh negara dan membakar naskhah al-Quran secara terbuka.
Pembakaran Al-Quran oleh Paludan juga mengeruhkan hubungan Sweden dengan Turkiye, yang melakukan kesalahan tertentu selepas polis membenarkan demonstrasi itu.
Ankara telah menyekat permohonan ratifikasi Sweden ke dalam Nato kerana menganggap Stockholm gagal untuk membanteras kumpulan Kurdish yang dilihatnya sebagai "pengganas".
“Adalah jelas bahawa mereka yang menyebabkan aib seperti itu di hadapan kedutaan negara kita tidak lagi boleh mengharapkan sebarang kebaikan daripada kami berhubung permohonan mereka untuk menjadi ahli Nato,” kata Presiden Turki Recep Tayyip Erdogan pada Januari.
Polis kemudian enggan membenarkan dua permintaan lain, oleh individu persendirian dan sebuah organisasi untuk membakar al-Quran di luar kedutaan Turki dan Iraq di Stockholm pada Februari.
Menurut polis, protes pada Januari menjadikan Sweden sebagai "sasaran utama untuk diserang".
Ahli politik Sweden mengkritik aktiviti membakar al-Quran itu, tetapi dalam pada masa yang sama tegas mempertahankan hak kebebasan bersuara.


UBS ambil alih Credit Suisse dalam usaha tenangkan pasaran

Syarikat perbankan Switzerland, UBS akan mengambil alih pesaingnya yang berdepan bermasalah, Credit Suisse dengan harga AS$3.25 bilion (RM14.58 bilion) susulan rundingan penting pada Ahad bertujuan menghentikan bank yang terjejas itu daripada mencetuskan krisis perbankan antarabangsa yang lebih meluas.
Perjanjian itu, yang mana bank terbesar Switzerland akan mengambil alih syarikat perbankan kedua terbesar di negara itu, adalah penting untuk mengelakkan kegawatan ekonomi yang tidak dapat diperbaiki merebak ke seluruh negara dan seterusnya, demikian menurut kerajaan Switzerland.
Langkah itu dialu-alukan di Washington, Frankfurt dan London sebagai satu langkah yang akan menyokong kestabilan kewangan, selepas seminggu bergelut berikutan kejatuhan dua bank Amerika Syarikat (AS).
Selepas satu hari perbincangan dramatik di kementerian kewangan di Bern – dan dengan masa yang semakin suntuk menuju pasaran dibuka semula pada Isnin – pengambilalihan itu diumumkan pada sidang akhbar.
Presiden Switzerland Alain Berset diapit oleh pengerusi UBS Colm Kelleher dan rakan sejawatannya di Credit Suisse Axel Lehmann, bersama menteri kewangan Switzerland dan ketua bank pusat Swiss National Bank (SNB) dan pengawal selia kewangan Finma.
Switzerland terkenal dengan keunggulan perbankannya.
Berset berkata pengambilalihan itu adalah "penyelesaian terbaik untuk memulihkan keyakinan yang kurang dalam pasaran kewangan baru-baru ini".
Jika Credit Suisse runtuh, maka ia akan membawa kepada "akibat yang tidak dapat diduga untuk negara dan untuk kestabilan kewangan antarabangsa", katanya.
Credit Suisse dalam satu kenyataan berkata, UBS akan mengambil alih syarikat itu untuk "pertimbangan penggabungan bernilai tiga bilion franc Swiss (AS$3.25 bilion)".
Selepas mengalami kejatuhan besar di pasaran saham minggu lalu, harga saham Credit Suisse ditutup pada 1.86 franc Swiss (RM9.00), dengan nilai bank itu hanya lebih AS$8.7 bilion pada Jumaat lalu.
UBS berkata pemegang saham Credit Suisse akan mendapat 0.76 franc Swiss sesaham.
"Memandangkan keadaan luar biasa dan tidak pernah berlaku baru-baru ini, penggabungan yang diumumkan mewakili hasil terbaik yang ada," kata Lehmann.
Risiko 'kerosakan cagaran besar'
Menteri Kewangan Karin Keller-Sutter berkata kebankrapan Credit Suisse boleh menyebabkan "kegawatan ekonomi yang tidak dapat diperbaiki" dan "kerosakan cagaran besar" untuk pasaran kewangan Switzerland, apatah lagi "risiko penularan" bagi bank lain, termasuk UBS sendiri.
Katanya, pengambilalihan itu "meletakkan asas untuk kestabilan yang lebih baik di Switzerland dan antarabangsa".
Perjanjian itu mendapat sambutan baik di peringkat antarabangsa.
Ketua Bank Pusat Eropah Christine Lagarde mengalu-alukan "tindakan pantas" tersebut.
Katanya, keputusan yang diambil di Bern "adalah penting untuk memulihkan keadaan pasaran yang teratur dan memastikan kestabilan kewangan”.
"Sektor perbankan kawasan euro berdaya tahan, dengan kedudukan modal dan mudah tunai yang kukuh."
Pengerusi Rizab Persekutuan AS Jerome Powell dan Setiausaha Perbendaharaan Janet Yellen dalam satu kenyataan bersama berkata: "Kami mengalu-alukan pengumuman oleh pihak berkuasa Switzerland hari ini untuk menyokong kestabilan kewangan."
Sentimen itu turut disuarakan oleh Menteri Kewangan Britain, Jeremy Hunt.
Keller-Sutter berkata, rakan sekerjanya di AS dan Britain "sangat takut bahawa Credit Suisse boleh menjadi muflis, dan mengalami kerugian".
Rizab Persekutuan AS dan bank pusat Kanada, Britain, Jepun, EU dan Switzerland mengumumkan mereka akan melancarkan usaha terkoordinasi untuk meningkatkan akses bank kepada mudah tunai, dengan harapan dapat meredakan kebimbangan yang melanda sektor perbankan global.
SNB mengumumkan bahawa kecairan 100 bilion franc Swiss akan tersedia untuk pengambilalihan UBS-Credit Suisse.
Keller-Sutter menegaskan perjanjian itu adalah "penyelesaian komersial dan bukan penyelamat".
Pengambilalihan itu mewujudkan gergasi perbankan ketika Switzerland belum pernah mengalaminya sebelum ini – dan menimbulkan kebimbangan tentang kemungkinan pembuangan pekerja.
Pengerusi UBS Kelleher berkata: "Kami komited untuk menjayakan perjanjian ini.
"UBS akan kekal kukuh," tegasnya.


Mengapa Suhakam membisu kes pengawal berpuasa dipukul majikan, kata ahli Dewan Negara

Ahli Dewan Negara Muhammad Zahid Md Arip hari ini mempersoalkan Suruhanjaya Hak Asasi Manusia Malaysia (Suhakam) yang dilihat berdiam diri berhubung kes dua orang pengawal keselamatan yang dipukul majikan kerana berpuasa.Dalam kenyataannya, Zahid menyifatkan suspek dalam kes tersebut sebagai bangsat kerana melakukan provokasi dan menghina agama Islam sekali gus menyatakan kekesalan terhadap badan hak asasi tersebut kerana tidak bersuara berhubung isu tersebut.“Sehingga kini walau sudah gempita isu ini di seluruh negara, saya pelik mengapa Suhakam membisu seribu bahasa.“Saya juga mendesak Suhakam yang selama ini mendakwa pihaknya sebagai pejuang hak asasi manusia agar mengecam sekeras-kerasnya perbuatan majikan tersebut yang bertindak menghalang, mencederakan dan melakukan ugutan jenayah terhadap pekerja untuk menunaikan hak asasinya sebagai penganut agama Islam,” katanya.Dalam pada itu, Zahid turut berkata kes tersebut adalah cabaran kepada Ketua Polis Negara, Abdul Hamid Bador memandangkan laporan polis tular turut menyebut nama beliau.“Justeru saya mendesak KPN sendiri memantau siasatan dan memastikan pelaku mendapat hukuman setimpal.“Bukannya sekadar mengheret atau mendakwa mereka di mahkamah.” katanya.Semalam media melaporkan dua pengawal peribadi dipercayai dipukul dan menerima ugutan bunuh daripada majikan mereka di Klang, Selangor.Siasatan awal mendapati kedua-dua mangsa bekerja dengan sebuah syarikat keselamatan dan dilantik sebagai pengawal peribadi suspek yang berusia 43 tahun.Awal pagi tadi, empat orang suspek ditahan kerana disyaki terlibat dalam kes pukul secara bergilir dua pengawal tersebut hanya kerana mereka berpuasa di bulan Ramadan.


Kes mingguan akibat demam denggi naik 9%, 2 kematian direkodkan

Sebanyak 2,444 kes demam denggi dilaporkan bagi Minggu Epidemiologi (ME) 20 iaitu dari 14 Mei hingga 20 Mei, meningkat 202 kes atau sembilan peratus berbanding 2,242 kes pada minggu sebelumnya.
Ketua Pengarah Kesihatan Dr Muhammad Radzi Abu Hassan dalam satu kenyataan hari ini berkata dua kematian akibat komplikasi demam denggi juga dilaporkan pada ME20 itu.
Beliau berkata kumulatif kes demam denggi yang dilaporkan sehingga kini adalah 43,619 kes berbanding 16,144 kes bagi tempoh sama tahun lepas, iaitu peningkatan 27,475 kes atau 170.2%.
“Sejumlah 28 kematian akibat komplikasi demam denggi telah dilaporkan berbanding sembilan kematian bagi tempoh yang sama tahun lepas,” katanya.
Katanya 77 lokaliti ‘hotspot’ dilaporkan pada ME20 berbanding 87 lokaliti ‘hotspot’ pada minggu sebelumnya, dengan 51 lokaliti berada di Selangor, Pulau Pinang (14), Sabah (enam), Kuala Lumpur dan Putrajaya (tiga), Kedah (dua) dan Perak (satu).
Sementara itu, beliau berkata survelan chikungunya merekodkan satu kes di Kedah yang menjadikan jumlah kumulatif sehingga kini adalah 131 kes, dan bagi survelan zika sebanyak 1,114 sampel darah dan 49 sampel urin telah dijalankan saringan dan hasil kesemuanya adalah negatif.
Dalam pada itu, Dr Muhammad Radzi berkata 2,178,264 premis diperiksa di bawah Akta Pemusnahan Serangga Pembawa Penyakit (APSPP) 1975 dengan 60,511 premis didapati mempunyai tempat pembiakan nyamuk dan 18 premis telah diarahkan tutup.
Menurutnya sebanyak 12,748 kompaun dikeluarkan dengan jumlah kutipan RM1,680,920, manakala 1,263 kes didakwa di mahkamah dengan jumlah denda RM825,530.


Tok Mat desak PRU15 lebih awal kerana mahu jadi PM, kata Nazri Aziz

Timbalan Presiden Umno Mohamad Hasan mendesak Pilihan Raya Umum ke-15 (PRU15) kerana mempunyai agenda peribadi untuk bertanding kerusi Parlimen dan seterusnya menjadi perdana menteri, kata veteran parti itu, Mohamed Nazri Aziz.Ahli Parlimen Padang Rengas itu berkata, tindakan itu dijangka ekoran kes mahkamah Presiden Umno Ahmad Zahid Hamidi yang menyebabkan tidak boleh diletakkan sebagai calon perdana menteri.“Kalau kita buat macam itu (bubarkan Parlimen), kita dilihat mementingkan parti, bukan rakyat. Nampak sangat masa ini dia (Mohamad) hanya fikirkan diri dia,” kata Nazri kepada MalaysiaNow.“Dia hendak tanding Parlimen, kalau menang dia jadi perdana menteri, itu kepentingan dia.”Mohamad atau lebih dikenali sebagai Tok Mat semalam menyeru agar PRU15 diadakan segera kerana pembangkang sedang lemah dan berpecah.Dalam ucapan pembukaan Perhimpunan Agung Pemuda, Wanita dan Puteri, beliau turut menyatakan Umno tidak boleh bergantung harap kepada memorandum persefahaman (MoU) dengan pihak pembangkang untuk kekal menjadi kerajaan.Namun bagi Nazri, hujah itu tiada merit.Blok pembangkang katanya mampu untuk belajar daripada kelemahan-kelemahan mereka sepanjang beberapa siri pilihan raya negeri (PRN) yang diadakan sebelum ini.“Mereka sudah tahu kalau dia berpecah akan kalah, maka lepas ini  mereka akan duduk berbincang dan bahagikan kerusi betul-betul, seperti yang dibuat pada PRU14.“Kalau bertembung one-on-one, kita (Barisan Nasional) akan kalah,” katanya.Beliau merujuk kepada PRN Sabah, Melaka, Sarawak dan Johor yang menyaksikan kekalahan teruk Pakatan Harapan (PH) di kesemua negeri itu.Nazri turut menyelar seruan membubarkan Parlimen oleh Mohamad yang juga ahli Dewan Undangan Negeri Rantau itu sebagai kebudak-budakan.Ini kerana katanya, seruan itu dilihat membelakangkan hak Yang di-Pertuan Agong Sultan Abdullah Sultan Ahmad Shah.“Tok Mat tak faham Perlembagaan. Salah satu kuasa Agong ialah membubarkan Parlimen. Walaupun dinasihati perdana menteri, kalau baginda rasakan banyak isu belum selesai, baginda tidak akan setuju.“Kita dengan pihak istana ini kena berunding. Pada masa-masa lepas, perdana menteri tak pernah menzahirkan sama ada Parlimen kena bubar, semua orang hanya mampu berspekulasi.“Dahulu mana ada Dr Mahathir umum bila hendak bubar. Dia faham Perlembagaan, tak boleh umum selagi tidak berunding dengan Istana,” katanya.Perhimpunan Agung Umno 2021 bermula semalam sehingga 19 Mac.Antara isu yang dijangka menghangatkan pentas ialah pembubaran Parlimen, kerjasama dengan PAS dan krisis kepimpinan di Johor.Seramai 5,571 perwakilan dijangka hadir ke perhimpunan tahunan itu.Dalam pada itu, Nazri menyeru perwakilan agar meletakkan keutamaan kepada memperbetulkan parti Melayu terbesar itu.“Caranya mereka perlu minta pemilihan parti diadakan. Pentadbiran Umno hari ini hanya caretaker sahaja.“Kalau Tok Mat kata pemilihan akan pecah-belahkan Umno, dia yang sebenarnya hendak pecah-belahkan Umno. Tiada peluang jadi menteri, dia mengugut,” katanya.Sebelum ini, MalaysiaNow melaporkan Zahid akan menggunakan perhimpunan tersebut untuk menekan Perdana Menteri Ismail Sabri membubarkan Parlimen bagi memberi laluan kepada PRU15.Ini kerana PRU15 yang lebih awal daripada pemilihan Umno dilihat akan menyelamatkan karier beliau yang dibebani 47 pertuduhan rasuah dan salah guna kuasa berkaitan Yayasan Akal Budi ketika menjadi timbalan perdana menteri di zaman pentadbiran Najib Razak.


Ismail taruhan terbaik Umno

Plato melalui bukunya ‘The Republic’ menggagaskan, demokrasi ialah satu sistem pemerintahan yang berbahaya dan berisiko tinggi untuk korup. Liberalisasi disebut sebagai tunjang demokrasi yang memacu pengamalnya untuk mengatur diri sendiri melakukan sesuka hati sehingga menimbulkan kekerasan, ketidakadilan dan kekacauan.Kita dapat melihat hipotesis Plato itu terealisasi pada hari ini. Semua pihak cuba mencari jalan, sama ada untuk merampas kuasa atau mempertahankan kuasa dalam ekosistem politik Malaysia dewasa ini. Permainan tarik tali, sepak terajang dan lompat tikam ini melibatkan semua parti politik di Malaysia yang masih mempraktikkan amalan dan budaya demokrasi yang kita raikan selama ini.Umno merupakan sebuah parti yang sentiasa dibadai kisah dan anekdot menarik sekali gus menjadikannya parti yang sarat dengan pengalaman. Ramai yang mempersoalkan tindakan ahli-ahli Parlimen Umno yang kekal memberi sokongan kepada kerajaan Perikatan Nasional. Harus diingat, mereka ini adalah manusia dan bukannya lembu yang dicucuk hidung. Umno seharusnya membuka ruang perbincangan bersama ahli-ahli Parlimen mereka, nyatakan hala tuju dan pelan jangka masa panjang demi kestabilan negara. Kita pastinya tidak mahu melihat negara ini digantung tidak bertali, goyah dengan natijahnya rakyat yang menderita. Selama 22 bulan mereka menjadi barisan hadapan Umno di parlimen sebagai pembangkang, tentunya hal ini wajib diberikan pengiktirafan dan bukannya cacian.Walaupun ramai yang mengutarakan pandangan sekarang bukanlah masa untuk bergaduh dan berebut kuasa. Hakikatnya, untuk mengemudi Malaysia keluar dari kemelut politik, ekonomi dan sosial dalam situasi pandemik ini, seorang tokoh pemimpin yang berkaliber amat diperlukan.Oleh itu, figura manakah yang paling ideal di persada pentadbiran negara pasca Muhyiddin?Pada hemat saya, Ismail Sabri ialah kunci kepada masalah yang ditanggung Umno dan Bersatu. Beliau adalah taruhan terbaik Umno bagi terus memperkasakan parti kerana sosok ini boleh menjadi jambatan muhibah menghubungkan kedua-dua parti.Ismail telah membuktikan kewibawaan beliau menguruskan parti sebagai ketua pembangkang dan mengetuai kluster keselamatan dengan baik dalam tempoh yang singkat setelah mengambil alih kerajaan tahun lepas. Imej yang bersih dilihat sebagai penyelamat kepada Umno yang terconteng arang dek pemimpin-pemimpin yang beragenda politik peribadi.Rakyat memerlukan satu pencerahan dan perubahan dalam struktur politik negara yang kucar-kacir. Ketegangan dan kemelut yang diwujudkan oleh pihak-pihak yang tidak bertanggungjawab perlu dititiknoktahkan.Umno perlu memberikan restu kepada beliau untuk mentadbir negara. Dengan itu, bukan sahaja Ismail dapat dijulang ke posisi nombor satu negara bahkan ia akan melonjakkan semula parti ke landasan yang lebih layak dan terhormat.Umno perlu menjadi penggerak yang mencorakkan hala tuju kerajaan dan negara dengan tegas, bukannya sebagai pemerhati pasif. Tiba masanya presiden parti memberikan arahan dan mesej yang jelas untuk mengangkat calon perdana menteri dari Umno ini.Dalam pada masa yang sama, Bersatu juga perlu membalas budi dengan menyokong Umno untuk menerajui negara, dengan itu barulah kita dapat memastikan perjuangan membela nasib rakyat dan memulihkan negara terencana dengan lancar. Jika kita terus berpecah belah, pembangkang akan mengambil kesempatan terhadap kelemahan kita. Sekiranya mereka kembali memerintah, Malaysia akan benar-benar terhumban ke gaung kehancuran.‘Meski telah memiliki telaga, tangan masih memegang tali, sedang orang mencapai timba, berbuahlah pisang tiga kali, Melayu itu masih bermimpi’ – Usman AwangApa yang paling mustahak ialah kebajikan dan kemaslahatan rakyat. Itulah yang harus dijadikan prioriti. Oleh itu, kepentingan politik dan agenda peribadi mestilah dikesampingkan. Imej Umno perlu dibina semula, negara perlu ditadbir nakhoda yang bukan sahaja berpengalaman tetapi disenangi rakyat, mempunyai visi yang jelas dan berjiwa besar.Aizat Fikri Nasir adalah bekas timbalan presiden Umno London.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Susulan PKPD, laluan masuk keluar plaza tol Alor Setar ditutup

Laluan masuk dan keluar di plaza tol Alor Setar Selatan ditutup sementara bermula hari ini sehingga 1 Jun depan, susulan pelaksanaan perintah kawalan pergerakan diperketatkan (PKPD) di seluruh daerah Kota Setar.PLUS Malaysia Berhad dalam hantaran di akaun rasmi Facebooknya memaklumkan, semua pelanggan lebuh raya boleh menggunakan laluan di plaza tol Alor Setar Utara untuk masuk dan keluar dari Alor Setar.“Kerjasama semua pihak amatlah dihargai dan pandu berhati-hati. Jaga kesihatan dan keselamatan diri serta keluarga sentiasa,” maklum kenyataan itu.Isnin lepas, Menteri Kanan (Kluster Keselamatan) Ismail Sabri Yaakob berkata PKPD dilaksanakan di 28 mukim di daerah Kota Setar bermula hari ini, susulan peningkatan kes Covid-19 di kawasan tersebut.Selain Kota Setar, beberapa lokaliti di Bandar Darulaman dan Kampung Lubuk Kawah di daerah Kubang Pasu turut dikenakan PKPD sehingga 31 Mei ini.


Kes harian kekal bawah 2,000 jangkitan, 6 lagi terkorban

1,942 kes baru Covid-19 direkodkan semalam menjadikan jumlah keseluruhan sebanyak 4,808,896 kes.
Sebanyak 2,276 pesakit turut dilaporkan sembuh, menjadikan jumlah keseluruhan kes sembuh sebanyak 4,746,912.
Ketika ini, 25,693 kes aktif direkodkan, dengan 24,431  atau 95.1% daripadanya sedang menjalani kuarantin kendiri.
Dalam pada itu, 11 (0.0%)  kes kini berada di pusat kuarantin sementara 1,189 (4.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 62 kes dan 39 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 59.6%, dengan kes Covid-19 merangkumi 16.9%.
Enam lagi kematian dilaporkan menjadikan kes keseluruhan sebanyak 36,291 orang.


PRS berdepan kelompongan kuasa dan masalah selepas kematian Masing

Ketika perintah darurat di Sarawak ditamatkan pada awal November tahun lalu yang membuka jalan kepada pilihan raya negeri (PRN) diadakan selepas tertangguh beberapa lama, Parti Rakyat Sarawak (PRS) masih dalam keadaan berkabung ekoran kematian mengejut presidennya, ahli politik veteran James Jemut Masing.Ketika parti-parti lain sibuk menggerakkan jentera pilihan raya, pemimpin PRS sedar parti mereka sendiri sedang menghadapi masalah kelompongan kuasa.Selain memegang jawatan sebagai presiden PRS, Masing juga turut mewakili kerusi Dewan Undangan Negeri (DUN) Baleh sejak 1983 dan pemimpin parti perlu bergerak pantas bagi meletakkan calon baru untuk menggantikan mendiang.Bagaimanapun, untuk mencari pemimpin baru adalah satu cabaran yang sukar buat parti itu.Bertekad untuk mempertahankan kerusi yang pernah diwakili parti di kerusi DUN itu, Timbalan Presiden PRS Joseph Salang mengambil alih tanggungjawab presiden, mencari jalan untuk memulihkan keadaan politik dalaman parti itu agar tenang demi mengelakkan perebutan kuasa dalam kalangan pemimpin.Ketika PRN yang diadakan pada 18 Disember, PRS berjaya mempertahankan 11 kerusi yang disandangnya, termasuk Baleh di mana anak saudara Masing, Nicholas Kudi Jantai Masing dicalonkan.Lima Adun PRS juga kemudiannya dilantik menganggotai Kabinet baru negeri.Penganalisis politik Sarawak Lucy Sebli dari Universiti Malaysia Sarawak (Unimas) berkata pelantikan itu merupakan motivasi yang sangat diperlukan PRS selepas kehilangan Masing.“Keputusan menunjukkan parti itu tetap bersatu, dan menyumbang 11 kerusi DUN untuk Gabungan Parti Sarawak (GPS),” katanya.“Walaupun menghadapi pergelutan dalaman yang sengit di mana kumpulan atau individu tertentu sibuk berebut jawatan kepimpinan tertinggi, PRS bagaimanapun tetap menunjukkan prestasi yang baik.”Barisan Kabinet baru turut menyaksikan Adun Kakus John Sikie Tayai dilantik sebagai menteri di Jabatan Ketua Menteri manakala empat lagi anggota PRS dilantik sebagai menteri muda.Adun Samalaju Majang Anak Renggi, satu-satunya muka baru parti itu turut dilantik sebagai menteri muda pembangunan infrastruktur dan pelabuhan; Adun Batang Ai Malcolm Mussen anak Lamoh dilantik sebagai menteri muda perdagangan antarabangsa dan pelaburan; Adun Ngemah Liwan Lagang, menteri muda utiliti dan telekomunikasi; sementara Adun Balai Ringin Snowdan anak Lawan dilantik sebagai menteri muda industri kreatif dan seni persembahan.Namun, orang nombor dua PRS yang menggalas jawatan ketua, Salang menegaskan kepimpinan negeri masih memerlukan perwakilan Iban yang lebih kuat.“Saya lebih sedih kerana kurangnya perwakilan PRS dalam Kabinet baru negeri,” kata Salang yang gagal dalam percubaannya menghubungi Ketua Menteri Abang Johari Openg untuk berunding mengenai jawatan menteri kepada MalaysiaNow.Presiden baru diperlukanMenurut pemerhati politik Sarawak James Chin, PRS mesti terlebih dahulu menyelesaikan isu kepimpinan partinya sebelum membuat sebarang rundingan rasmi mengenai parti itu.Katanya, dengan kekosongan jawatan presiden, sangat penting bagi PRS untuk memilih pemimpin baru.“Sukar untuk PRS mengetuai rundingan kerana ia tidak mempunyai pemimpin yang jelas,” kata Chin kepada MalaysiaNow.Satu lagi masalah berhubung Salang, beliau juga perlu berada dalam Kabinet negeri jika ingin memimpin parti.“Pada masa ini, hanya John Sikie Tayai yang layak,” kata Chin sambil menambah PRS mungkin menghadapi kesukaran untuk membuat keputusan mengenai pengganti Masing.Masing memang terkenal dengan sifat lantangnya sejak awal pembabitannya dalam politik.Di Sarawak, beliau juga dikenali sebagai jeneral orang Dayak yang tidak pernah jemu menggesa komuniti itu khususnya golongan belia untuk memperjuangkan hak sebagai bumiputera.Menurut Lucy, sikap atau pendirian yang dipegang Masing itu perlu diambil kira oleh PRS dalam memilih pemimpin baru.Sebarang langkah untuk memilih presiden baru mesti dilakukan pada sesi penuh mesyuarat majlis kepimpinan tertinggi parti itu, namun masih belum ada perancangan dibuat untuk sesi pemilihan seperti itu.Namun itulah satu-satunya cara PRS dapat menuntut lebih banyak jawatan politik, kata Chin.PRS lwn PDPSatu lagi masalah yang dihadapi PRS ialah kedudukan mendiang Masing sebelum ini yang merupakan timbalan ketua menteri yang dilantik pada 2017 oleh Adenan Satem.Pelantikan Presiden Parti Rakyat Bersatu Sarawak (SUPP) Dr Sim Kui Hian sebagai timbalan ketua menteri dalam barisan anggota Kabinet baru boleh membawa maksud PRS kehilangan suaranya.Chin berkata pelantikan Sim bagi menduduki jawatan itu adalah susulan kemenangan SUPP di 13 kerusi pada PRN baru-baru ini – satu pencapaian yang hampir dua kali ganda berbanding jumlah kerusi dimenanginya pada PRN lima tahun sebelumnya.“Satu perkara penting yang dapat dilihat dari PRN baru-baru ini ialah SUPP kini mempunyai lebih ramai Adun berbanding PRS,” katanya.“Hal tersebut, sudah tentu akan mengubah dinamik yang wujud dalam GPS secara keseluruhannya.”Beliau juga memberi amaran bahawa pergelutan dalaman akan membuka peluang kepada parti komponen GPS lain untuk mengambil alih kerusi PRS.“Jika (PRS) tidak pilih pemimpin yang kuat dan boleh menyatukan parti, bahayanya, orang lain pula akan datang mengganggu (peruntukan kerusi),” katanya.Chin berkata pesaing PRS yang paling menonjol adalah Parti Demokratik Progresif (PDP) di mana ia dilihat memiliki persamaan dengan PRS dari sudut falsafah politik dan struktur organisasi.“Apa yang bezanya, PRS diketuai oleh Iban, sementara PDP diketuai Cina,” tambahnya.


Kerajaan proaktif bentang rancangan selamatkan projek kapal tempur, kata Hishammuddin

Kerajaan telah mengambil tindakan proaktif membentangkan kepada rakyat mengenai perancangan bagi menyelamatkan projek kapal tempur pesisir (LCS), kata Menteri Pertahanan Hishammuddin Hussein.
Sebaliknya beliau mempersoalkan usaha yang dilakukan Pakatan Harapan (PH) untuk menyelamatkan projek LCS itu, ketika mereka menjadi kerajaan.
“Saya hendak tanya kepada mereka selama 22 bulan mereka memerintah, apa yang mereka buat mengenai LCS ketika itu? Menuding jari memang mudah, memainkan politik dengan isu-isu itu pun senang dengan aplikasi TikTok dan sosial media,” katanya.
“Apa yang saya telah bentangkan kepada rakyat ialah perancangan kita untuk menyelamatkan projek ini, yang melibatkan pelbagai pihak berkepentingan, Kementerian Kewangan, Unit Perancang Ekonomi (EPU), Boustead Naval Shipyard Sdn Bhd dan kerajaan Perancis sendiri,” katanya.
Dalam sidang media selepas mengadakan lawatan rasmi ke KD Panglima Garang, Pangkalan TLDM Lumut di Kuala Lumpur hari ini, Hishammuddin yang juga ahli Parlimen Sembrong berkata pihak pembangkang diminta menunjukkan usaha yang dilakukan mereka, berhubung isu berkenaan ketika menjadi kerajaan.
“Kalau sekiranya mereka boleh menunjukkan kepada saya bahawa mereka boleh melakukan lebih baik daripada apa yang saya lakukan untuk LCS pada hari ini, maka boleh membangkitkannya sebagai satu isu.
“Kalau tidak, saya beranggapan apa yang dibangkitkan sekarang ini hanyalah pertimbangan politik,” katanya.
Pada 4 Ogos, Jawatankuasa Kira-Kira Wang Negara mendedahkan, tiada satupun LCS disiapkan walaupun kontrak projek bernilai RM6.083 bilion itu memperuntuk lima daripada enam kapal itu, seharusnya disiap dan diserah setakat Ogos 2022.
Pada 2 Oktober lepas,  Hishammuddin dilaporkan berkata fasa mobilisasi projek LCS selama enam bulan bermula Jun, menunjukkan perkembangan positif dan berjalan lancar selari dengan syor oleh beberapa pihak berkepentingan.


Polis kenal pasti lebih 50 ‘hotspot’, 11 ‘blackspot’ kemalangan di ibu negara

Polis mengenal pasti lebih 50 hotspot dan 11 blackspot (kawasan sering berlaku kemalangan) di seluruh ibu negara bagi menempatkan anggota trafik untuk mengawal kesesakan lalu lintas sempena Op Lancar dan Op elamat menjelang Aidilfitri.
Ketua Jabatan Siasatan Penguatkuasaan dan Trafik (JSPT) Kuala Lumpur ACP Sarifudin Mohd Salleh berkata antara kawasan hotspot yang dikenal pasti ialah Jalan Kuching, Jalan Loke Yew dan Jalan Cheras.
Beliau berkata fokus polis adalah untuk memastikan kelancaran pengguna jalan raya yang akan pulang ke kampung halaman masing-masing.
“Selain itu, pihak JSPT turut menempatkan anggota polis di bazar Ramadan terpilih di sekitar Kuala Lumpur sepanjang bulan puasa ini. Begitu juga anggota tugas am yang ditempatkan di beberapa lokasi di Kuala Lumpur bagi mengurangkan kesesakan lalu lintas,” katanya selepas menyampaikan sumbangan kepada pengguna jalan raya di Plaza Tol Jalan Duta menuju utara, di Kuala Lumpur, hari ini.
Beliau berkata JSPT Kuala Lumpur turut menempatkan anggota mereka di pusat beli belah bagi mengawal lalu lintas seperti di Jalan Tunku Abdul Rahman, Bukit Bintang dan Pusat Beli Belah Kenanga.
Setakat ini, Sarifudin berkata kesesakan lalu lintas menjelang Aidilfitri berjalan lancar dan terkawal.
Pada Selasa lepas, polis melaksanakan Op Lancar bagi memastikan kelancaran pergerakan pengguna jalan raya dalam membuat persiapan menyambut Aidilfitri.
Selain itu, polis melancarkan Op Selamat bermula hari ini hingga 27 April yang bertemakan ‘Rumah Selamat, Selamat Sampai Ke Destinasi’ bagi memastikan keselesaan rakyat menyambut Aidilfitri kali ini.
Ketua Polis Negara Acryl Sani Abdullah Sani dilapor berkata fokus Op Lancar adalah untuk memastikan kelancaran pergerakan pengguna jalan raya dalam membuat persiapan menyambut Aidilfitri manakala Op Selamat adalah berfokus kepada meminimumkan kes kemalangan jalan raya, keterjaminan keselamatan harta benda dan premis kediaman serta menurunkan kadar jenayah pecah rumah semasa musim perayaan.


Sivakumar beri keterangan kepada SPRM

Menteri Sumber Manusia V Sivakumar semalam hadir ke Ibu Pejabat Suruhanjaya Pencegahan Rasuah Malaysia (SPRM) di Putrajaya bagi memberi keterangan susulan penahanan beberapa pegawainya yang dipercayai berkaitan isu pengambilan pekerja asing.
Perkara itu disahkan Ketua Pesuruhjaya SPRM Azam Baki ketika dihubungi Bernama.
“Ya, pihak SPRM telah meminta menteri (Sivakumar) untuk hadir ke SPRM bagi memberi keterangan,” katanya.
Sementara itu, seorang pembantu kepada Sivakumar berkata menteri berkenaan hadir di SPRM pada kira-kira 10 pagi dan meninggalkan bangunan tersebut kira-kira setengah jam kemudian.
Baru-baru ini, SPRM telah menahan dua pegawai kanan Sivakumar yang dipercayai mempunyai kaitan isu pengambilan pekerja asing.
Sivakumar juga dilaporkan berkata bahawa beliau sedia memberi kerjasama kepada agensi siasatan terutama SPRM berhubung penahanan pegawai dari pejabatnya.


Sorry.


Ambiga gesa Anwar dedah nama sekutu

Bekas pengerusi Bersih 2.0, organisasi sivil yang popular menggerakkan demontrasi besar-besaran bagi menuntut proses demokrasi lebih telus hari ini tampil mempersoalkan langkah terbaru Anwar Ibrahim untuk menjatuhkan kerajaan melalui sokongan ahli-ahli Parlimen termasuk dari Umno.Kritikan Ambiga Sreenevasan tertumpu kepada kemungkinan ahli-ahli Parlimen Umno terlibat kes rasuah bakal diterima presiden PKR itu.Ambiga berkata, Anwar perlu mendedahkan nama-nama sekutu di belakangnya.“Saya fikir ini sangat penting untuk ada penjelasan mengenai siapa yang memberikan sokongan. Dan anda tahu, mereka mesti telus kepada rakyat,” katanya kepada MalaysiaNow.Beliau berkata demikian bagi mengulas hantaran-hantaran beliau di laman sosial Twitter beberapa ketika selepas Anwar mengumumkan kerajaan Perikatan Nasional (PN) tumbang dan Muhyiddin Yassin bukan lagi perdana menteri.Anwar dilaporkan berkata beliau akan mengadap Yang Di-pertua Agong untuk menunjukkan bukti memiliki “majoriti yang kukuh dan menyakinkan” dengan mendakwa kerajaannya akan dikuasai ahli Parlimen Melayu dan Bumiputera.Dakwaan itu kemudiannya menimbulkan spekulasi sekurang-kurangnya 10 orang ahli Parlimen Umno akan berpaling ke kem Anwar.Hasil siasatan MalaysiaNow melalui perbincangan dengan pemimpin utama Umno mendapati hanya ada satu hingga tiga ahli Parlimen dari parti Melayu itu yang berkemungkinan bergabung dengan Anwar.“Dan sekurang-kurangnya dua daripadanya termasuk orang sama yang menyebabkan Dr Mahathir Mohamad menjauhkan diri dari menyertai rampasan kuasa Muhyiddin pada Februari lalu,” kata seorang ahli Parlimen Umno kepada MalaysiaNow dengan syarat tidak dinamakan.Apabila diasak lebih lanjut, ahli Parlimen berkenaan mendedahkan beliau turut didatangi beberapa pihak, mempelawa dirinya berpindah menyokong Anwar, tetapi enggan mengulas lebih lanjut mengenai perkara itu.MalaysiaNow masih tidak mahu mendedahkan nama-nama tersebut sementara menunggu pengesahan.Pada Februari, Dr Mahathir menegaskan beliau tidak akan menjadi sebahagian daripada gabungan baru sekiranya Muhyiddin menerima pemimpin Umno yang sedang berdepan perbicaraan rasuah, termasuk bekas perdana menteri Najib Razak dan Presiden Umno Ahmad Zahid HamidiAmbiga menggelar pengumuman Anwar sebagai “Meridien Move” sebagai rujukan kepada hotel tempat sidang media diadakan semalam.Beliau menegaskan, Anwar mesti memberikan penjelasan tentang bagaimana rancangannya itu berbeza dengan Langkah Sheraton merujuk kepada perjumpaan pemimpinan di Petaling Jaya untuk menyingkirkan PKR, DAP dan Amanah dari Putrajaya.Katanya, rakyat Malaysia yang mengundi pada pilihan raya umum 2018 mempunyai hak untuk tahu sama ada pembentukan kerajaan di bawah gabungan baru Anwar boleh diterima ataupun tidak.“Ini kerana Langkah Sheraton bukanlah sesuatu yang majoriti rakyat pilih, tetapi ianya berlaku. Jadi, jika mereka akan bergerak lagi dengan cara yang sama, ia haruslah dengan cara yang dapat diterima masyarakat,” kata Ambiga.Bagaimanapun, dalam perbualan bersama MalaysiaNow, beliau enggan mengulas lanjut mengenai hantaran-hantaran tersebut, mengatakan tidak pasti bagaimana langkah Anwar itu akan berlaku.“Saya rasa mereka nampak tweet saya hari ini.”Sementara itu, dalam kalangan sekutu Anwar juga dilihat keliru dan tidak pasti dengan rancangan yang dipanggil Langkah Meridien itu.Ini termasuk orang kuat DAP, Lim Kit Siang yang dilaporkan terkejut dengan pengumuman Anwar semalam.Pemimpin Amanah dalam penafianDalam pada itu, Naib Presiden Amanah Mahfuz Omar ketika ditanya sama ada mengetahui siapa yang menjadi “rakan baru” Anwar, beliau enggan mengulas.Sebaliknya, ahli Parlimen Pokok Sena itu mengatakan identiti di sebalik sokongan terhadap Anwar tidak penting.“Isu siapa belakang Anwar itu nombor dua. Isu sekarang, orang-orang Muhyiddin Yassin dah hilang keopercayaan. Secara moralnya, Muhyidin dah tidak sah jadi PM.”Mahfuz berkata, Amanah sebagai parti komponan dalam Pakatan Harapan (PH) bertekad memberi peluang kepada Anwar mencukupkan bilangan kerusi untuk membentuk kerajaan baru seterusnya menjadi perdana menteri.“Kita tak tahu siapa ahli-ahli Parlimen Umno yang beri sokongan, itu Anwar kena beri penjelasan dalam mesyuarat Majlis Presiden PH selepas pilihan raya negeri Sabah,” katanya.MalaysiaNow sudah cuba untuk mendapatkan reaksi daripada ahli parlimen utama lain dalam PH namun gagal.Ini termasuk Tony Pua dari DAP dan Maria Chin dari PKR yang juga bekas pengerusi Bersih 2.0.


Usahawan enggan divaksin bakal berdepan kesukaran jalankan aktiviti ekonomi

Golongan usahawan dan peniaga yang enggan menerima suntikan vaksin Covid-19 akan berhadapan kesukaran menjalankan aktiviti perniagaan mereka.Menteri Pembangunan Usahawan dan Koperasi Noh Omar berkata ini berikutan status vaksinasi merupakan satu daripada kriteria penting untuk membolehkan individu untuk pergi ke mana-mana tempat.“Bila tidak lengkap dos vaksin ini, individu yang tidak dapat masuk ke mana-mana tempat ini akan mengganggu aktiviti ekonomi mereka,” katanya kepada media selepas melawat proses vaksinasi untuk remaja di pusat pemberian vaksin (PPV) Sekolah Menengah Kebangsaan Agama (SMKA) Kuala Selangor semalam.Namun setakat ini pihaknya tidak mewajibkan golongan usahawan di bawah kementerian itu untuk mengambil vaksin.“Saya akan bincang (mengenai mewajibkan vaksinasi) namun setakat ini kita tidak mengenakan syarat tetapi kita akan lihat nanti betapa seriusnya perkara ini,” katanya.


Suri rumah Bintulu hidupkan tradisi pembuatan belacan

Di luar sebuah rumah yang terletak di Kampung Baru, berhampiran bandar Bintulu, Dayang Dara Awang Ullis duduk sambil menumbuk udang geragau dalam lesungnya sehingga menjadi pes.Di sebelahnya, udang geragau yang sedang dikeringkan menunggu giliran untuk ditumbuk.Selain dikenali sebagai bandar minyak dan gas, Bintulu juga merupakan tempat tinggal bagi sebuah komuniti nelayan yang akan sibuk – jika musim udang geragau tiba.Ketika musimnya tiba, suri rumah di Bintulu akan menunggu bot yang membawa udang geragau yang ditangkap.Kerja-kerja memprosesnya akan dimulakan, bermula dari mengeringkan udang tangkapan selama beberapa hari sebelum ia ditumbuk dan dicampur dengan ramuan lain sehingga menjadi belacan.Nelayan ke laut setiap pagi bagi menangkap udang.Hasil kerja mereka itu pada musim itu penting bagi memastikan bekalan yang mencukupi untuk dijual sepanjang tahun.Namun, proses membuat belacan itu memakan masa dan membosankan, terutama bagi suri rumah seperti Dara yang membuat belacan menggunakan kaedah tradisional.Setiap pagi, dia akan memeriksa udang kering di luar rumahnya. Yang kering sepenuhnya akan dimasukkan ke dalam lesung untuk ditumbuk.Proses ini berterusan selama beberapa hari dan dibuat di bawah terik matahari.Selepas udang yang ditumbuk berubah menjadi sebati, ia akan dibentuk menjadi bongkah kecil dan sedia untuk dimakan.“Membuat belacan ambil masa yang lama,” kata Dara kepada MalaysiaNow.“Untuk membuat belacan terbaik, kita mesti menggunakan udang berkualiti tinggi, tidak boleh ada pasir, ikan kecil, udang besar atau kotoran.”Udang dijemur sebelum ditumbuk menjadi pes untuk membuat belacan.Kini, di usia 61 tahun, Dara sangat pakar dalam penyediaan belacan tradisional.Menurut Dara, dia hanya memasukkan bahan-bahan segar ke dalam belacan yang dibuatnya demi mengekalkan mutunya.“Udang geragau hanya boleh dikeringkan pada hari yang panas,” tambahnya.“Jika tidak, hasilnya tidak akan jadi begitu baik.”Bagi proses pengeringan sahaja, Dara berkata ia boleh mengambil masa sehingga empat hari, bergantung pada cuaca.Selain itu, katanya, udang yang digunakan mesti segar dan bersih dan tidak boleh dicampur dengan anak ikan yang mungkin turut masuk ke dalam pukat kerana saiznya yang kecil.“Jika ini berlaku, rasa belacan itu akan jadi pahit,” kata Dara.Bongkah belacan yang siap diproses dan boleh digunakan sebagai bahan masakan.Dara turut menambah lebih lama belacan disimpan, aroma rasa dan teksturnya akan bertambah sedap.“Ia boleh bertahan sehingga lima tahun, bergantung cara anda menyimpannya,” katanya.Belacan yang dijual oleh Dara adalah produk perniagaan keluarganya yang sudah lama dijalankan.Dia dan adik-beradiknya, Dayang Patimah dan Dayang Hasnah sudah membuat dan menjual belacan sejak lebih 50 tahun lalu.Namun, seperti kebanyakan perniagaan kecil yang lain, perniagaan mereka berdepan kesan yang teruk ekoran pandemik Covid-19.Sebelum pandemik melanda, pernah mengeluarkan kira-kira 20kg belacan setiap bulan bagi edaran tempatan.Produk belacan mereka juga turut banyak dihantar ke Miri malah ke Johor.Permintaan yang berterusan bagi belacan hasil tangan Dara dan adik-beradiknya membolehkan mereka mendapat pendapatan sekitar RM1,000 hingga RM1,200 sebulan.Dengan pengumuman kerajaan bahawa negara akan mula beralih ke fasa endemik bulan depan, Dara dan adik-beradiknya berharap keadaan akan bertambah baik untuk mereka meneruskan perusahaan kecil itu.“Ia seakan satu rahmat untuk kami di sini,” katanya.“Kami berharap kali ini, kami akan dapat jana lebih banyak pendapatan.”


Kes harian turun ke paras 4,500, 10 lagi terkorban

4,587 kes baru Covid-19 direkodkan semalam menjadikan jumlah keseluruhan sebanyak 4,639,235 kes.
Sebanyak 2,652 pesakit turut dilaporkan sembuh, menjadikan jumlah keseluruhan kes sembuh sebanyak 4,556,938.
Ketika ini, 47,409 kes aktif direkodkan, dengan 45,856 atau 96.7% daripadanya sedang menjalani kuarantin kendiri.
Dalam pada itu, 39 (0.1%) kes kini berada di pusat kuarantin sementara 1,451 (3.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 63 kes dan 32 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.8% dengan kes Covid-19 merangkumi 15.6%.
10 lagi kematian dilaporkan termasuk lima kes kematian sebelum tiba di hospital menjadikan kes keseluruhan sebanyak 35,862 orang.


Tiada parti akan dapat 112 kerusi pada PRU15

Semasa Pilihan Raya Umum ke-15 (PRU15), tiada sebuah parti yang boleh memenangi 112 kerusi Parlimen dan membentuk kerajaan persekutuan tanpa parti lain.
Sehebat-hebat Umno, ia tetap tidak akan dapat membentuk kerajaan persekutuan tanpa sokongan ahli Parlimen Sabah dan Sarawak.
Jika Umno mendominasi Semenanjung Malaysia, apakah kerajaan Sarawak dan Sabah mahu bekerjasama dengannya dan pulang ke zaman dahulu kala di mana parti Melayu itu sentiasa menjadi “abang besar”?
Hari ini di bawah Premier Abang Johari Openg, sangat berbeza dengan Sarawak yang dulu.
Sarawak hari ini cukup berdikari.
Sarawak menjadi lebih maju dan menguasai rundingan dengan peringkat pusat kebelakangan ini kerana tiada parti dominan yang menguasai politik di Semenanjung Malaysia.
Hakikatnya, bagi Gabungan Parti Sarawak (GPS), kerjasama dengan parti-parti serpihan Semenanjung adalah jauh lebih menguntungkan daripada kerjasama seperti dahulu dengan parti dominan Umno di dalam Barisan Nasional (BN).
Hidup lebih mudah jika parti Semenanjung Malaysia bergantung hidup pada sokongan Sarawak daripada Sarawak bergantung hidup dengan mereka.
Yakni, perkara yang sama turut dirasai di Sabah.
Oleh itu, jika di PRU15, parti-parti di Sabah dan Sarawak akan menjadi penentu siapa yang menerajui kerajaan persekutuan.
Jika parti-parti serpihan yang tewas di Semenanjung Malaysia dapat bergabung dengan Sabah dan Sarawak memenuhi 112 kerusi, kemungkinan besar merekalah yang akan membentuk kerajaan persekutuan meskipun masing-masing tewas di tangan Umno.
Masalah yang berdepan dengan Umno hari ini ialah sikap abang besarnya yang tidak dapat dikikis.
Ini menyebabkan Umno kemungkinan besar sukar mencari rakan untuk bekerjasama membentuk kerajaan persekutuan selepas PRU15 melainkan MCA dan MIC dan juga parti baru Parti Bangsa Malaysia (PBM), yang semakin hari semakin kelihatan sebagai parti komponen BN apabila Perdana Menteri Ismail Sabri Yaakob enggan membuang Zuraida Kamaruddin daripada jawatan menterinya selepas keluar Bersatu.
Semua kini sedang menunggu keputusan apakah Jabatan Pendaftaran Pertubuhan (RoS) akan meluluskan permohonan pindaan perlembagaan parti Umno.
Jika Umno terpaksa mengadakan pemilihan parti terlebih dahulu, peluang untuk Ismail kekal sebagai perdana menteri akan menjadi cerah.
Jika tidak, calon perdana menteri Umno yang sebenar akan jatuh pada Timbalan Presiden Mohamad Hasan.
Dalam keadaan ekonomi tidak menentu ini, politik Malaysia lagi tidak menentu.
Nasiblah rakyat Malaysia.


Kes harian turun ke paras 1,300 jangkitan, 5 lagi terkorban

1,307 kes baru Covid-19 direkodkan semalam menjadikan jumlah keseluruhan sebanyak 4,820,197 kes.
Sebanyak 1,830 pesakit turut dilaporkan sembuh, menjadikan jumlah keseluruhan kes sembuh sebanyak 4,758,797.
Ketika ini, 25,083 kes aktif direkodkan, dengan 23,866  atau 95.1% daripadanya sedang menjalani kuarantin kendiri.
Dalam pada itu, dua (0.0%)  kes kini berada di pusat kuarantin sementara 1,160 (4.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 55 kes dan 36 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.9%, dengan kes Covid-19 merangkumi 15%.
Lima lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,317 orang.


Adun DAP tegur pembangkang, sifatkan pemimpin ‘pentingkan diri’ bergelut untuk berkuasa

Ahli Dewan Undangan Negeri (Adun) DAP mengkritik teman-temannya dalam pembangkang kerana sibuk bergelut untuk menukar kerajaan ketika negara berdepan pandemik Covid-19 yang mengorbankan ramai orang dalam sebuah ulasan yang dilihat tidak selari dengan partinya.“Majoritilah, ini dan itu. Apa yang lebih penting sekarang?“Saya juga bercakap tentang pembangkang, jangan asyik nak tukar kerajaan saja tahu.” kata Kamache Doray Rajoo yang merupakan Adun Sabai di Pahang kepada Malaysiakini.Beliau mempersoalkan mereka yang mendesak supaya kerajaan digulingkan, mengatakan ia tidak akan memberikan sebarang perubahan dalam usaha menangani pandemik ketika ini.“Anda tukar kerajaan apa yang boleh buat. Orang mati, siapa peduli tentang semua ini,” katanya.Beliau berkata orang ramai mempunyai kebimbangan yang berbeza daripada ahli politik, antara lain memetik contoh bekalan vaksin yang kurang di kawasan diwakilinya.“Kita masih jauh lagi untuk capai imuniti kelompok. Ini tidak baik. Saya tengok pemimpin-pemimpin lebih pentingkan diri,” kata Kamache.Pandangan beliau itu selari dengan gesaan seorang pemimpin veteran DAP Tan Seng Giaw yang menggesa semua pihak berhenti berebut kuasa dan menumpukan perhatian untuk melawan pandemik.“Soal perang dan berbalah parti ini, siapa nak jadi kerajaan, siapa nak jadi itu, siapa nak jadi ini, hentikanlah dulu,” kata Tan yang berkhidmat sebagai ahli Parlimen Kepong selama lapan penggal sehingga 2018 kepada MalaysiaNow.Semalam, Sultan Johor, Sultan Ibrahim Sultan Iskandar menegur pemimpin politik Melayu yang mahu menggulingkan kerajaan, menyifatkan tindakan mereka mengganggu usaha kerajaan ketika rakyat sedang mengalami kesusahan disebabkan pandemik.“Sekarang adalah masa untuk berebut-rebut membantu rakyat, bukannya masa untuk berebut kuasa dan kedudukan,” katanya.Presiden PKR Anwar Ibrahim dan rakan sejawatnya dari Umno Ahmad Zahid Hamidi serta bekas perdana menteri Najib Razak menjadi pemimpin dalam kempen menggulingkan Perdana Menteri Muhyiddin Yassin sejak tahun lalu.Usaha mereka mendapat momentum baru-baru ini apabila Zahid menggesa menteri-menteri Kabinet Umno meletakkan jawatan daripada kerajaan.Zahid dan Najib berkata sudah mendapat sokongan dari 15 ahli Parlimen ketika ini.


Penganalisis sangkal dakwaan Najib mampu kembalikan undi Melayu kepada BN

Penganalisis dan pemerhati politik menafikan dakwaan daripada sesetengah pihak daripada Umno bahawa bekas perdana menteri, Najib Razak mampu menarik semula sokongan pengundi Melayu kepada Barisan Nasional (BN) seterusnya memberi kelebihan kepada kedudukan kerajaan campuran hari ini.
Najib yang sedang menjalani hukuman penjara selepas disabitkan bersalah dalam kes SRC International menjadi buah mulut orang ramai apabila Umno memperbaharui usahanya untuk membebaskan bekas presiden mereka itu dengan mengemukakan permohonan kepada Yang di-Pertuan Agong, Sultan Abdullah Sultan Ahmad Shah.
Beliau sebelum ini dikatakan mempunyai potensi membalikkan undi Melayu kepada BN yang menyumbang kepada kemenangan gabungan itu pada Pilihan Raya Negeri (PRN) Johor dan Melaka.
Bagaimanapun, penganalisis politik Universiti Kebangsaan Malaysia (UKM) Kartini Aboo Talib berkata peralihan undi Melayu pada edisi Pilihan Raya Umum ke-15 (PRU15) ialah kerana mereka menolak rasuah.
"Saya kira orang Umno sahaja yang masih keliru.
“Majoriti Melayu bersama Perikatan Nasional (PN) bukan kerana Najib, tetapi menolak Presiden Umno Ahmad Zahid Hamidi," katanya kepada MalaysiaNow.
Zahid merupakan antara pemimpin “kluster mahkamah” Umno, iaitu senarai pemimpin parti yang didakwa atas kes salah guna kuasa dan rasuah.
Ketika ini, beliau dalam percubaan menggugurkan puluhan dakwaan dalam kes Yayasan Akal Budi.
Zahid dilepaskan oleh mahkamah dalam kes Visa Luar Negara.
Populariti beliau turut merudum di kawasannya sendiri apabila hanya menang dengan majoriti lebih 300 undi di kerusi tradisinya di Bagan Datuk.
Pada PRU15 lepas, berlaku peralihan undi orang Melayu kepada PN sehingga menumbangkan beberapa kubu kuat BN dan Pakatan Harapan (PH).
PN menjadi blok kedua terbesar selepas PH dengan 74 kerusi.
BN pula kalah teruk dengan hanya 30 kerusi, iaitu kekalahan paling teruk dalam sejarah gabungan itu.
Berikutan itu, beberapa pihak menyalahkan bekas perdana menteri, Ismail Sabri Yaakob kerana menunggu selepas pemenjaraan Najib untuk membubarkan Parlimen.
Sebelum ini, MalaysiaNow melaporkan Anwar Ibrahim berkemungkinan hilang jawatan perdana menteri sekiranya gagal membantu pembebasan Najib.
Anwar mengakui berada dalam Lembaga Pengampunan, iaitu lembaga yang bertanggungjawab membebaskan beliau sejurus kemenangan PH pada 2018.
Sokongan Melayu menjadi duri dalam daging untuk kerajaan campuran PH-BN yang masih belum berupaya memenangi hati pengundi kaum itu.
Anwar yang menyedari hakikat itu mencuba kempen optik pada awal pentadbirannya dalam usaha memikat hati pengundi Melayu.
Pemerhati politik, Azizi Safar berkata, pembebasan bekas Ahli Parlimen Pekan itu menerusi pengampunan diraja hanya akan memberi kelebihan kepada PN.
"Pembebasan Najib Razak melalui pengampunan hanya akan menggembirakan penyokong-penyokong Najib dalam Umno.
“Jika orang-orang Melayu melihat pemenjaraan Najib adalah satu kezaliman, Umno telah menang besar pada PRU15," katanya.
Najib yang tewas pada PRU14 mula disiasat dan didakwa dalam beberapa kes, termasuk kes 1MDB yang sedang dibicarakan.
Selepas kejatuhannya, beliau cuba membangunkan imej baru menerusi kempen “Malu Apa Bosku” yang menyasarkan golongan muda dan orang Melayu.
Umno turut mengkreditkan kejayaan mereka dalam siri Pilihan Raya Kecil kepada pengaruh Najib.
Namun menurut Azizi yang juga bekas setiausaha eksekutif BN Pulau Pinang, ini adalah pemerhatian yang kurang tepat.
"Kejayaan Umno-BN pada beberapa PRK selepas PRU14 adalah lebih kerana kekecewaan rakyat terhadap kerajaan PH pada masa itu," katanya merujuk kepada pentadbiran 22 bulan PH.


Malaysia dijangka tarik pelaburan baru bernilai RM14.62 bilion dari AS

Malaysia dijangka menarik pelaburan baru bernilai RM14.62 bilion dari Amerika Syarikat (AS) dengan misi perdagangan dan pelaburan (TIM) yang diketuai Menteri Perdagangan Antarabangsa dan Industri Mohamed Azmin Ali.Azmin berkata banyak syarikat yang berpangkalan di AS menyatakan komitmen untuk mengembangkan operasi dan kehadiran mereka di Malaysia semasa TIM AS selama 10 hari yang bermula 8 Mei lepas.“Kita akan membuat beberapa pengumuman besar dalam beberapa hari akan datang dari segi jumlah pelaburan baharu yang datang daripada komitmen syarikat-syarikat ini,” katanya kepada pemberita Bernama dan TV3 di sini, pada Selasa.Setakat ini, beliau telah bertemu dengan beberapa syarikat teknologi tinggi seperti syarikat semikonduktor global, Texas Instruments Inc. dan pembekal bahan global untuk industri pemasangan elektronik dan pembungkusan semikonduktor, Indium Corporation.Selain itu, beliau juga dijadualkan untuk menghadiri pertemuan dengan lebih banyak peserta industri teknologi tinggi dalam rangka lawatan ke San Francisco, Seattle dan Los Angeles.Beliau memberi jaminan bahawa Kementerian Perdagangan Antarabangsa dan Industri (MITI) akan meneruskan misi perdagangan untuk menarik lebih banyak pelaburan, dan yakin pelaburan berkualiti tinggi akan mewujudkan lebih banyak pekerjaan untuk bakat Malaysia.Sementara itu, Azmin berkata, Duta Perwakilan Perdagangan AS, Katherine Tai telah menyambut baik cadangan Malaysia bagi menggerakkan semula Perjanjian Rangka Kerja Pelaburan (Tifa).Kedua-dua negara diharap dapat memuktamadkan bagi pengaktifan perjanjian itu dalam tempoh terdekat, katanya.Beliau berkata Malaysia pada dasarnya terbuka untuk mengadakan perbincangan lanjut mengenai perkara itu dengan AS, memandangkan perbincangan terakhir mengenai Tifa antara kedua-dua negara diadakan pada 2005, dan tiada perkembangan lanjut dicatatkan sejak itu walaupun kedua-dua negara cuba untuk meneliti dan menggerakkannya kembali pada 2017 namun tidak berjaya.“Tetapi sudah tentu, kita perlu melihat bagaimana Tifa boleh membantu kita dan mengurangkan cabaran global yang kita hadapi sekarang, seperti (untuk memastikan) daya tahan rantaian bekalan,” katanya selepas mengadakan mesyuarat dua hala dengan Tai pada Selasa.Mengenai Rangka Kerja Ekonomi Indo-Pasifik (IPEF) yang dicadangkan Presiden AS Joe Biden, yang dibangkitkan semasa mesyuarat dua hala berasingan dengan Setiausaha Perdagangan AS, Gina Raimondo pada Selasa, Azmin berkata Malaysia terbuka bagi perbincangan lanjut mengenai perkara itu.“Sebagai sebuah ekonomi kecil seperti Malaysia, kita terbuka untuk lebih banyak perbincangan mengenai perkara itu, dan kita mahu memastikan semangat kepusatan Asean dihormati, dan memastikan semua negara anggota ASEAN membincangkan perkara itu secara menyeluruh,” katanya.Memorandum kerjasama (MoM) bagi memastikan daya tahan rantaian bekalan ditandatangani antara Azmin dan Raimondo selepas mesyuarat dua hala itu.Azmin turut berkata Tai and Raimondo telah bersetuju untuk meningkatkan perbincangan libat urus dan perundingan antara AS dan Malaysia bagi menangani isu berkaitan amalan perburuhan, tadbir urus selari dengan rangka alam sekitar, sosial dan tadbir urus (ESG), dan piawaian antarabangsa yang pasti memberi kebaikan dan kelebihan kepada syarikat tempatan untuk bersaing di pasaran global.Selepas mesyuarat dua hala itu, beliau dan Raimondo turut menjadi penganjur bersama sesi meja bulat dengan peserta industri semikonduktor terkemuka AS.Kedua-dua pemimpin itu akan memastikan daya tahan rantaian bekalan walaupun berlaku peningkatan permintaan bagi semikonduktor dalam sektor automotif, aeroangkasa dan peranti perubatan.“Syarikat-syarikat tersebut juga memberi jaminan kepada saya bahawa mereka akan terus bantu membangunkan ekosistem dengan penyertaan perusahaan kecil dan sederhana (PKS) dan vendor tempatan di Malaysia,” katanya.


3,631 kes baru Covid-19, 14 lagi kematian dilaporkan

Sebanyak 3,631 kes baru Covid-19 dikesan hari ini termasuk tujuh jangkitan import, menjadikan angka keseluruhan penularan dalam negara berjumlah 165,371, kata Ketua Pengarah Kesihatan Dr Noor Hisham Abdullah.Katanya, sebanyak 2,944 pesakit pulih dan dibenarkan pulang, menjadikan jumlah keseluruhan angka sembuh 125,288 kes.“Selangor melaporkan kes harian tertinggi iaitu sebanyak 1,199 kes diikuti Sabah 526 dan Kuala Lumpur 521 kes,” katanya dalam satu kenyataan.Katanya, kes aktif dengan kebolehjangkitan pula berjumlah 39,464.“Daripada jumlah itu 238 pesakit di tempatkan di Unit Rawatan Rapi termasuk 96 memerlukan bantuan alat pernafasan,” katanya.Noor Hisham memaklumkan terdapat 14 lagi kematian, menjadikan jumlah mangsa yang maut meningkat kepada 619 orang.Tambahnya terdapat sembilan lagi kluster baru dikesan:Kluster Penjara Jalan Sungai Jelok di Negeri Sembilan (217 kes).Kluster Jalan Masjid di Lembah Pantai dan Kepong, Kuala Lumpur (16 kes).Kluster Jalan Taruka di Johor Bahru, Johor (38 kes).Kluster Taman Sayong Pinang di Kota Tinggi, Johor (18 kes).Kluster Sri Gading di Batu Pahat, Johor (7 kes).Kluster Rakut di Miri, Sarawak (10 kes).Kluster Kupang di Baling, Kedah (14 kes).Kluster Kebok Air di Kuala Terengganu, Kuala Nerus, Setiu, dan Dungun, Terengganu (18 kes).Kluster Rantau Cempaka di Maran, Pahang (14 kes).


Malaysia kesan dua kes Covid-19 varian Nigeria B1.525

Malaysia mengesan dua kes pertama Covid-19 yang dijangkiti Varian Nigeria SARS-CoV-2 yang juga dikenali sebagai B1.525 di Malaysia, membabitkan dua warganegara asing.Ketua Pengarah Kesihatan Dr Noor Hisham Abdullah berkata, kedua-dua individu berkenaan tiba dari Dubai, Emiriah Arab Bersatu (UAE) dan didapati positif COVID-19 melalui ujian swab RT PCR.“Institut Penyelidikan Perubatan (IMR) seterusnya melakukan penjujukan genom penuh setelah mengambil kira sejarah perjalanan mereka.“Analisis lebih lanjut menunjukkan terdapatnya semua mutasi yang dilaporkan berkait dengan varian tersebut,” katanya dalam catatan Facebooknya hari ini.Menurut Dr Noor Hisham, varian Nigeria, B1.525, pertama kali dikesan di United Kingdom (UK) dan Nigeria pada Disember 2020.Katanya, ini termasuk mutasi “spike protein” E484K, Q677H, F888L dan rangkaian “protein deletions” serupa yang dilihat dalam varian UK B.1.1.7.Menurut Dr Noor Hisham, mutasi “spike protein” E484K juga mendapat perhatian kerana ia dilaporkan dapat menghindari sistem imun.“Sejak varian itu dikesan, sebanyak 360 urutan varian ini boleh dijumpai di GISAID (satu inisiatif sains global dan sumber utama untuk data genom irus influenza), dengan laporan tertinggi dari Denmark (n = 121) , diikuti oleh UK (n = 73) dan Nigeria (n = 56).“Varian Nigeria juga boleh menyebabkan peningkatan dalam kebolehjangkitan serta kemungkinan penurunan tindak balas imun,” katanya.Dr Noor Hisham berkata Kementerian Kesihatan Malaysia melalui IMR dan Pusat Kesiapsiagaan dan Tindak Cepat Krisis (CPRC) Kebangsaan akan sentiasa memantau perkembangan mutasi Nigeria B1.525 ini dan akan memaklumkan orang awam dari semasa ke semasa.“Walaupun program vaksinasi Covid-19 sedang dilaksanakan, pendekatan kesihatan awam masih perlu terus diamalkan kerana imuniti kelompak masih belum tercapai.“Orang ramai dinasihati agar sentiasa mengamalkan kebersihan kendiri dengan kerap membasuh tangan, memakai pelitup muka terutamanya di tempat awam dan menjaga penjarakan fizikal setiap masa,” katanya.


Pengasas DAP meninggal dunia

Pengasas DAP Dr Chen Man Him yang memainkan peranan penting ketika awal penubuhan parti itu di Seremban meninggal dunia awal pagi ini.
Chen, dilahirkan di China dan melanjutkan pelajaran dalam bidang perubatan di King Edward VII Medical College di Singapura.
Beliau kemudiannya bekerja sebagai doktor di sana dan kemudian bertugas di Hospital Seremban sehingga 1956 sebelum membuka klinik sendiri.
Chen yang berusia 97 tahun merupakan pengerusi DAP sejak 1966 hingga 1999.
Mendiang kemudiannya dilantik sebagai penasihat seumur hidup bagi parti itu.
Mendiang juga pernah menjadi ahli Parlimen Seremban Timor dan Seremban dan ahli Dewan Undangan Negeri Rahang.
Dalam sebuah tulisan blognya, Chen berkata amalan perubatannya dalam kalangan komuniti memberi peluang untuknya bertemu orang ramai dan memahami masalah sosial dan politiknya.
“Ia memberikan dorongan untuk saya menyertai arena politik.
“Sejak itu, hidup dan jiwa saya diserahkan untuknya,” katanya.


WHO beri amaran Omicron bahaya terutama bagi individu tidak divaksin

Pertubuhan Kesihatan Sedunia (WHO) memberi amaran bahawa varian Omicron adalah berbahaya terutama bagi mereka yang belum menerima vaksin.WHO berkata lonjakan kes global yang berpunca akibat Omicron lebih mudah menular berbanding varian Delta yang dominan sebelum ini.Lebih dari 15 juta kes varian itu dilaporkan kepada WHO minggu lalu, namun jutaan kes lagi dianggap masih tidak direkodkan.Namun, agensi kesihatan PBB itu juga turut berkata supaya orang ramai tidak menyerah kalah terhadap usaha menangani varian itu, sambil menolak tanggapan bahawa varian itu mungkin boleh menjadi cara yang dialu-alukan untuk menamatkan wabak itu.“Walaupun Omicron menyebabkan penyakit yang kurang teruk berbanding Delta, ia kekal sebagai varian virus berbahaya – terutamanya bagi mereka yang tidak divaksinasi,” kata Pengerusi WHO Tedros Adhanom Ghebreyesus pada sidang akhbar.“Kita tidak boleh membenarkan virus ini bebas atau angkat bendera putih, terutama ketika begitu ramai orang di seluruh dunia masih tidak divaksinasi.”Menurut Tedros, “majoriti besar” orang yang dimasukkan ke hospital adalah mereka tidak disuntik vaksinasi.Beliau turut berkata walaupun vaksin sangat berkesan dalam mencegah kematian dan penyakit Covid-19 yang teruk, namun ia tidak menghalang penularan wabak itu.“Lebih banyak penularan bermakna lebih banyak kemasukan ke hospital, lebih banyak kematian, lebih ramai orang tidak bekerja – termasuk guru dan pekerja kesihatan – dan lebih banyak risiko varian lain muncul yang lebih mudah ditularkan dan lebih bahaya daripada Omicron.”Tedros turut menambah berkata bahawa jumlah kematian di seluruh dunia telah stabil sekitar 50,000 seminggu.“Belajar untuk hidup dengan virus ini tidak bermakna kita boleh, atau harus, menerima jumlah kematian,” katanya.


Penularan video bunuh diri boleh undang peniru, kata KP kesihatan

Masyarakat diminta untuk lebih cakna dan prihatin terhadap ahli keluarga dan orang sekeliling dalam mengenal pasti simptom awal kemurungan yang boleh menyumbang kepada tingkah laku bunuh diri, kata Ketua Pengarah Kesihatan Dr Noor Hisham Abdullah.Beliau berkata pandemik Covid-19 memberi impak yang amat besar kepada kesihatan mental setiap individu di seluruh dunia dan tidak terkecuali rakyat Malaysia.Justeru, katanya adalah penting mengenal pasti perubahan tingkah laku individu seperti sentiasa kelihatan sedih dan murung, hilang minat terhadap aktiviti yang biasa dilakukan, kesukaran untuk menumpukan perhatian dan melakukan tugas harian yang biasa, mengasingkan diri daripada keluarga dan rakan, mengalami gangguan tidur dan selera makan, bertindak agresif dan kasar (abusive) kepada diri sendiri dan orang sekeliling, dan menyalah guna alkohol dan dadah.Selain itu, simptom awal kemurungan pula adalah seperti menyatakan perasaan hilang harapan atau bosan untuk hidup dan kehadirannya membebankan ahli keluarga di samping menyatakan keinginan untuk menamatkan riwayat hidup secara verbal atau penulisan.“Sekiranya terdapat gejala-gejala yang disenaraikan di atas, individu perlu mendapatkan nasihat perubatan profesional dalam kadar yang segera bagi mengelakkan keadaan yang lebih buruk,” katanya dalam kenyataan hari ini.Sesetengah individu berisiko tinggi untuk mengalami masalah kesihatan mental termasuk kemurungan terutama ketika berada di dalam keadaan tertekan yang melampau dan isolasi daripada rangkaian sokongan keluarga dan sahabat handai.Malah, katanya sumber Polis Diraja Malaysia (PDRM) mendapati terdapat peningkatan dalam kes bunuh diri yang dilaporkan pada 2020 iaitu 631 kes berbanding 609 kes pada 2019 dan sehingga Mac 2021, sejumlah 336 kes bunuh diri dilaporkan kepada PDRM.Dr Noor Hisham berkata orang ramai boleh membantu dengan berkomunisasi secara berkesan dengan individu yang mengalami kemurungan, antaranya seperti mengambil serius tentang masalah yang dialami, meluangkan masa untuk mendengar luahan, tidak mengambil mudah atau memperlekehkan masalah mereka, menunjukkan empati dan mengelakkan sikap menghakimi individu tersebut.Selain itu, orang ramai dinasihatkan untuk memanfaatkan penggunaan teknologi maklumat bagi mengekalkan perhubungan dengan individu berkenaan, memberikan sokongan sosial seperti membantu dalam urusan seharian jika diperlukan, dan menggalakkan serta membantu kumpulan itu mendapatkan penilaian dan rawatan profesional.Dr Noor Hisham berkata pihak media juga boleh memainkan peranan penting dalam menyebarkan maklumat tepat dan mematuhi Garis Panduan Pelaporan Media Yang Bertanggungjawab yang dikeluarkan Bahagian Kawalan Kementerian Kesihatan tentang tingkah laku bunuh diri.“Masyarakat juga diminta untuk menghormati perasaan ahli keluarga mangsa dengan tidak merekodkan video ataupun mengedarkan gambar di media sosial tentang individu yang membunuh diri.“Bunuh diri boleh dicegah, namun tindakan viral di media sosial boleh mengundang ‘copycat suicide’ (peniru bunuh diri) bagi mereka yang berisiko,” katanya menambah setiap individu perlu menjalankan tanggungjawab masing-masing dalam menjaga kesihatan mental diri, keluarga, dan komuniti bagi menghadapi pandemik Covid-19.Orang ramai juga boleh menghubungi talian bantuan sokongan yang diwujudkan seperti MHPSS di 03-29359935 atau 014-3223392; Talian Kasih 15999 / Whatsapp Talian Kasih di 019-2615999 (bagi pelbagai bantuan aduan keganasan rumah tangga dan pelbagai lagi masalah seperti penderaan); KSK-Care JAKIM di Whatsapp 0111-9598214 dan Befrienders Kuala Lumpur di talian 03-76272929.Budaya peka dan peduli kepada keluarga sendiri, sahabat handai dan masyarakat sekeliling perlu diterapkan dan individu yang menghadapi masalah dan terkesan dengan pandemik perlu mendapatkan pertolongan serta tidak menghadapinya seorang diri.


PM pengerusi mesyuarat khas MKN berkaitan Covid-19

Perdana Menteri, Muhyiddin Yassin pagi ini mempengerusikan mesyuarat khas Majlis Keselamatan Negara berkenaan Covid-19 di Bangunan Perdana Putra, Putrajaya hari ini.Mesyuarat itu antaranya dihadiri oleh Menteri Kanan (Kluster Keselamatan) Ismail Sabri Yaakob; Menteri Kanan Kerja Raya, Fadillah Yusof; Menteri Kanan Pendidikan Radzi Jidin, Menteri Kesihatan, Dr Adham Baba serta menteri-menteri berkaitan.Turut kelihatan, Ketua Pengarah Kesihatan Dr Noor Hisham Abdullah, Ketua Polis Negara Abdul Hamid Bador dan Panglima Angkatan Tentera Malaysia Jeneral Affendi Buang.Semalam, Malaysia mencatatkan 287 kes baharu Covid-19, iaitu jumlah kes harian tertinggi pernah direkodkan sejak permulaan pandemik itu di negara ini.


Agong hargai sumbangan 1 juta dos vaksin Pfizer dari AS

Yang di-Pertuan Agong Sultan Abdullah menghargai sumbangan 1 juta dos vaksin Pfizer dari Amerika Syarikat (AS) bagi meningkatkan keupayaan proses vaksinasi di bawah Program Imunisasi Covid-19 Kebangsaan (PICK).Datuk Pengelola Bijaya Diraja Istana Negara Ahmad Fadil Shamsuddin menerusi laman rasmi Facebook Istana Negara hari ini turut menyampaikan ucapan terima kasih Sultan Abdullah kepada Duta Besar Amerika Syarikat di Malaysia, Brian McFeeters atas sumbangan itu.“Sumbangan ini jelas membuktikan persahabatan dan hubungan baik yang terjalin sejak sekian lama antara kerajaan dan rakyat kedua-dua negara.“Semoga sumbangan bekalan vaksin ini membantu negara memerangi pandemik Covid-19 dan memperhebatkan lagi PICK,” titah baginda menerusi laman sosial itu hari ini.Selain itu, Sultan Abdullah turut menzahirkan penghargaan kepada Menteri Luar Hishammuddin Hussein; Menteri Sains, Tenologi dan Inovasi merangkap Menteri Penyelaras PICK Khairy Jamaluddin dan Menteri Kesihatan Dr Adham Baba atas pelaksanaan kerjasama antara Malaysia dan AS dalam menjayakan sumbangan bekalan vaksin itu.Pada masa sama, Sultan Abdullah turut menyeru rakyat di negara ini supaya bersama-sama berdoa agar negara sentiasa berada di bawah lindungan Allah SWT, dijauhi daripada sebarang musibah dan pandemik Covid-19 dapat dibendung serta diakhiri dengan segera.Semalam, sebanyak 1 juta dos vaksin jenis Pfizer BioNTech sumbangan AS tiba di Lapangan terbang Sultan Abdul Aziz Shah, Subang pada pukul 8.10 pagi menerusi penerbangan Raya Airways, sehari selepas negara itu menyambut ulang tahun kemerdekaan ke-245 tahun.Sumbangan itu adalah sebahagian daripada 80 juta dos dijanjikan oleh Presiden AS Joe Biden kepada negara-negara maju dan membangun.


3 TPM tetap jadi tawaran BN, kata Zahid

Tiga jawatan timbalan perdana menteri (TPM) tetap menjadi tawaran Barisan Nasional (BN) walaupun tidak dimasukkan dalam manifesfo parti berkenaan, kata Pengerusinya, Ahmad Zahid Hamidi.
Zahid yang juga presiden Umno berkata perkara itu akan dilaksanakan sekiranya BN menang dominan pada Pilihan Raya Umum ke-15 (PRU15) sekali gus dapat membentuk kerajaan Persekutuan.
Beliau berkata kerajaan baru BN akan mewujudkan tiga jawatan TPM masing-masing mewakili semenanjung, Sabah dan Sarawak dengan portfolio kementerian yang akan ditentukan dalam Kabinet kelak.
"Sudah tentu jawatan itu akan memperkuatkan kuasa wakil daripada Sabah dan Sarawak dalam Kabinet kerana bukan hanya kedudukan mereka sebagai TPM tetapi juga portfolio kementerian yang akan dipegang mereka.
"Mereka yang akan memegang jawatan timbalan perdana menteri ini bukan hanya untuk membantu perdana menteri tetapi untuk membantu wilayah Sabah dan Sarawak yang akan mereka wakili," katanya selepas mengadakan taklimat dan perbincangan bersama petugas Jalinan Rakyat Parlimen Bagan Datuk di Kompleks Umno Bagan Datuk di Perak hari ini.
Pada 23 Oktober lepas, Zahid berkata BN Sabah dan Gabungan Parti Sarawak (GPS) boleh mencadangkan kepada Perdana Menteri Ismail Sabri Yaakob supaya usul berkenaan dimasukkan dalam manifesto BN dan GPS, pada PRU15.
Sementara itu, Zahid meminta semua calon kerusi Parlimen dan Dewan Undangan Negeri (DUN) BN menghayati setiap intipati yang terkandung dalam manifesto BN yang dilancarkan semalam.
"Ini kerana wakil rakyat BN yang akan melaksanakan dan memantau setiap  intipati manifesto di setiap peringkat DUN atau kawasan Parlimen kerana banyak perubahan baru BN lakukan yang tidak pernah dilakukan sebelum ini," katanya.
Manifesto yang menampilkan Perancangan Amal dan Usaha BN (Padu) itu merupakan tawaran baru yang segar atau a new and fresh deal daripada BN kepada rakyat Malaysia, yang mengandungi 99 amal dan usaha BN bagi mengemudi Malaysia ke arah negara maju.
Ditanya mengenai pengeluaran wang simpanan Kumpulan Wang Simpanan Pekerja (KWSP) tidak dimasukkan dalam tawaran manifesto BN, Zahid berkata pengeluaran itu hanya sesuai dilaksanakan pada keadaan ekonomi yang kritikal seperti semasa pandemik Covid-19.
"Insya Allah kita akan usahakan satu usaha pemulihan ekonomi untuk rakyat kerana yang penting bukan kita 'memberi ikan kepada rakyat tetapi kita menyediakan pancing kepada rakyat'.
"Maksudnya kita akan memberikan alternatif kepada rakyat supaya pendapatan mereka dapat dipertingkatkan tanpa perlu melakukan pengeluaran caruman KWSP," katanya.


Sabah kesan 3 kluster perayaan, tempat kerja di Tawau

Sebanyak 776 kes positif Covid-19 direkodkan di Sabah hari ini dengan tiga kluster baru dikesan menjadikan jumlah kumulatif kes sebanyak 82,620.Menteri Kerajaan Tempatan dan Perumahan negeri Masidi Manjun berkata dua kluster baru itu melibatkan penularan jangkitan dalam komuniti iaitu kluster Batu Keramat dengan 18 kes dan kluster Lahat-Lahat sebanyak 20 kes, masing-masing berpunca daripada sambutan Aidiladha serta kenduri tahlil.Beliau berkata kluster Unipark pula merupakan kluster tempat kerja yang dikesan melalui saringan bergejala dan setakat ini merekodkan 18 kes positif hasil 54 ujian saringan.“Aktiviti pengesanan kontak rapat sedang giat dijalankan dan punca jangkitan masih dalam siasatan,” menurutnya dalam kenyataan malam tadi.Pada masa sama, sebanyak lapan kematian dilaporkan iaitu empat di Kota Kinabalu dan masing-masing satu di Sandakan, Tawau, Lahad Datu serta Beaufort.Secara keseluruhannya, Masidi berkata semua daerah di Sabah mencatatkan peningkatan kes positif Covid-19 dengan 439 dikesan daripada saringan kontak rapat diikuti saringan bergejala (153 kes), saringan kluster (74 kes), saringan bersasar (32 kes) dan lain-lain (78 kes).Mengulas perkembangan Program Imunisasi Covid-19 Kebangsaan peringkat Sabah, beliau berkata sebanyak 1.13 juta dos telah diberikan kepada rakyat negeri itu menerusi program tersebut sehingga hari ini.Katanya jumlah rakyat Sabah yang mendaftar sebagai penerima vaksin turut merekodkan peningkatan dengan 1.13 juta orang atau 41.2% telah membuat pendaftaran di pelbagai platform disediakan.


Belanjawan kementerian Wilayah lulus mudah selepas pembangkang tinggalkan Dewan Rakyat

Belanjawan Kementerian Wilayah Persekutuan lulus dengan mudah selepas ahli-ahli Parlimen pembangkang meninggalkan Dewan Rakyat kerana Speaker Azhar Azizan Harun membenarkan tiga ahli Parlimen yang dikenakan perintah pengawasan dan pemerhatian di rumah (HSO) hadir mengundi.Azhar mengumumkan undi peringkat jawatankuasa Belanjawan 2021 bagi Kementerian Wilayah Persekutuan (KWP) diluluskan secara undian belah bahagi dengan 110 setuju, 7 tidak setuju, 31 tidak mengundi manakala 72 tidak hadir di Dewan Rakyat hari ini.KWP di bawah kendalian Annuar Musa menerima peruntukan sebanyak RM957 juta.Ia merupakan undi belah bahagi yang kesembilan bagi peringkat jawatankuasa Belanjawan 2021 setakat ini.Terdahulu ketika menggulung, Annuar sempat menyindir Teresa Kok (DAP-Seputeh) yang terus mempersoalkan hak orang yang tinggal di Kuala Lumpur.“Saya nak bagi keutamaan kepada satu isu yang penting yang dibangkitkan oleh Seputeh, walaupun gilirannya agak kebelakang tapi saya jawab mendahulukan kerana saya tau Seputeh sangat penting dan begitu sekali berminat.“Pertama saya nak mengingatkan Seputeh, Kuala Lumpur ini bukan orang Kuala Lumpur sahaja. Di sini ada orang Kelantan, Terengganu, Johor dan daripada seluruh Malaysia. Jadi nasihat saya kepada YB supaya jika nak terus jadi wakil rakyat, jangan buat orang-orang lain kecil hati kerana Wilayah Persekutuan ini milik nasional bukan milik orang Kuala Lumpur sahaja. Itu nasihat saya yang pertama,” katanya di Dewan Rakyat hari ini.Sebelum ini Annuar menegur tindakan Kok yang mempersoalkan tindakan beliau memberikan kebenaran kepada warga kota untuk membuka gerai secara bebas, mulai 15 November lalu.Menurut ahli Parlimen Ketereh itu, beliau tidak pernah mengeluarkan sebarang kenyataan kononnya mahu menjadikan Wilayah Persekutuan Kuala Lumpur seolah-olah seperti kawasan parlimennya di Kelantan susulan membenarkan peniaga bebas berniaga di mana-mana kawasan yang sesuai di sekitar bandar raya itu.Jelas Annuar konsep “wilayah bebas berniaga” tidak bermaksud membelakangkan peruntukan undang-undang sedia ada.


Kes Covid-19 meningkat, tidak adil salahkan Muhyiddin

Seperti kebanyakan rakyat Malaysia yang lain, saya turut mengikuti perutusan khas Perdana Menteri, Muhyiddin Yassin yang disiarkan secara langsung pada Selasa lepas. Saya juga mengikuti reaksi orang ramai, terutamanya komen-komen di laman sosial.Terdapat komen menyambut baik saranan dan nasihat perdana menteri, serta tidak kurang juga bersifat sinikal dan memperlekehkan pengumuman tersebut.Ada pula sesetengah pengguna media sosial yang kurang selesa dengan kenyataan perdana menteri untuk ‘merotan’ mereka yang melanggar prosedur operasi standard (SOP) Covid-19.Bagi saya, tidak apa pun yang lucu apabila Muhyiddin menyebut mengenai ‘rotan’ ketika beliau menegaskan hukuman akan dikenakan tanpa mengira pangkat dan darjat terhadap mana-mana individu yang melanggar perintah kawalan pergerakan pemulihan (PKPP).Saya melihat ia adalah cara tersendiri perdana menteri untuk menyampaikan perutusan kepada segenap lapisan rakyat menggunakan analogi mudah dan senang difahami supaya mesej berkesan dapat disampaikan kepada kumpulan sasar.Rakyat kita bukan hanya di ibu kota atau bandar-bandar besar sahaja, bukan setakat golongan elit atau moden, tetapi juga rakyat yang tinggal di pedalaman, luar bandar dan desa.Saya secara peribadi terkesan dengan perutusan perdana menteri semalam, nada beliau ketika menyampaikan ucapan didengar seperti satu rayuan yang masih ada ketegasan, sesuai dengan keadaan semasa penularan kes Covid-19 dalam negara kita.Muhyiddin turut mengakui Pilihan Raya Negeri (PRN) Sabah sebagai antara punca penularan terkini dalam kes Covid-19, tidak berselindung atau ‘mengunci mulut’ membiarkan isu itu berlalu begitu sahaja.Mengikut Perlembagaan negara, PRN itu terpaksa diadakan selepas bekas Ketua Menteri Sabah, Mohd Shafie Apdal menasihatkan Yang di-Pertuan Negeri Sabah, Juhar Mahiruddin supaya membubarkan Dewan Undangan Negeri (DUN).Mengikut undang-undang, Suruhanjaya Pilihan Raya (SPR) tiada pilihan kecuali mengadakan PRN berkenaan dalam tempoh 60 hari selepas menerima notis memaklumkan berlaku kekosongan DUN.PRN itu boleh sahaja dielakkan andai Shafie ketika itu mengaku beliau sudah tidak mendapat kepercayaan DUN, sekali gus akan membolehkan peralihan kuasa berjalan dengan aman.Peralihan kuasa sedemikian bukan tidak pernah berlaku, terbaru adalah di Melaka dan Kedah pada awal tahun ini dan sebelum itu di Perak pada tahun 2009.Sebab itu, saya rasa adalah tidak wajar perdana menteri dipersalahkan atas perbuatan atau tindakan orang lain.Ada juga yang menuduh Majlis Keselamatan Negara melonggarkan SOP untuk kempen PRN Sabah, tetapi bagi saya, ia tuduhan yang tiada berasas kerana tiada pun kelonggaran sedemikian diberikan.Sebaliknya, dari semasa ke semasa, ada sahaja peringatan demi peringatan diberikan oleh pihak berwajib kepada penduduk Sabah dan jentera kempen pilihan raya supaya mematuhi SOP yang ditetapkan.Saya juga tidak menafikan pemimpin politik perlu turut mengambil tanggungjawab dalam penularan jangkitan, tetapi tidak wajar rasanya meletakkan tanggungjawab itu kepada menteri atau pemimpin kerajaan sahaja kerana kempen di Sabah juga dihadiri pemimpin pembangkang.Seperti dilaporkan media dan portal berita, hanya seorang menteri disahkan positif Covid-19 setakat ini bersama 3 Adun Pakatan Harapan.Kini, semua mesti tahu keutamaan atau prioriti kita, jangan buang masa untuk terus cari kesalahan atau menuding jari.* Artikel ini merupakan pandangan penulis dan ia tidak mencerminkan pendirian MalaysiaNow.


PNBBC sokong penuh undi belanjawan esok

Menjelang pengundian Belanjawan 2021 yang dijadualkan diadakan esok, pelbagai spekulasi yang timbul menyatakan undian tersebut akan gagal.Bagaimanapun Majlis Ahli Parlimen Perikatan Nasional (PNBBC) yang terdiri daripada Barisan Nasional (BN), Bersatu, PAS, Parti Solidariti Tanah Airku (Star), Gabungan Parti Sarawak (GPS) dan bebas dalam satu kenyataan sebulat suara menyatakan akan menyokong belanjawan yang dibentang kerajaan PN pada 6 November lalu.Menurut Pengerusi PNBBC, Shahidan Kassim keputusan yang dibuat ini merupakan keputusan secara kolektif kesemua ahli Parlimen PN.“Semua ahli Parlimen PN yang berjiwa besar dengan mengenepikan segala perbezaan demi memastikan kelangsungan dan kesejahteraan rakyat serta ketahanan ekonomi.“Keutamaan kami adalah menghadapi krisis pandemik Covid-19 demi kesejahteraan rakyat. Kami juga akan memberi komitmen, sokongan dan kepercayaan penuh terhadap kepimpinan ahli Parlimen Pagoh sebagai perdana menteri,” kata kenyataan itu.Menurut Pengerusi PNBBC , Shahidan Kassim keputusan yang dibuat ini merupakan keputusan secara kolektif kesemua ahli Parlimen PN.MalaysiaNow sebelum ini melaporkan “kluster mahkamah” yang terdiri daripada beberapa ahli Parlimen BN akan membuat “helah” untuk tidak hadir semasa pengundian diadakan.Manakala Pejuang dalam satu kenyataan juga sudah menyatakan pendirian menolak Belanjawan 2021 sehingga ia diubah mengikut apa yang dituntut mereka.Bagi PKR pula yang dilihat senada dengan bekas perdana menteri, Najib Razak juga mengemukakan beberapa tuntutan antaranya lanjutan moratorium yang diberikan kepada semua dan pengeluaran akaun 1 Kumpulan Wang Simpanan Pekerja (KWSP).


Pasukan outreach vaksinasi mula bergerak ke pedalaman Sarawak

Pasukan outreach vaksinasi Covid-19 kementerian kesihatan (KKM) mula bergerak memberi suntikan vaksin Covid-19 kepada penduduk rumah-rumah panjang di kawasan luar bandar di Sibu, bermula semalam.Menteri Muda Kesihatan Awam dan Perumahan Sarawak Annuar Rapaee berkata antara kawasan yang telah didatangani pasukan itu termasuk kawasan Dewan Undangan Negeri (DUN) Bawang Assan dengan memberi vaksin jenis Sinovac.“Kita juga minta kerjasama tuai-tuai rumah supaya memastikan anak buah mereka hadir menerima vaksin manakala penduduk yang enggan diberi vaksin akan diberi kaunseling,” katanya ketika bersiaran langsung melalui media sosial miliknya malam tadi.Dr Annuar yang juga penyelaras Jawatankuasa Pengurusan Bencana Bahagian Sibu berkata Sibu dijangka menerima 30,000 dos vaksin Sinovac setiap minggu untuk Jun, meningkat kepada 40,000 dos seminggu pada Julai dan Ogos, 50,000 dos seminggu.Katanya jumlah vaksin itu mampu menampung keperluan penduduk di daerah ini dan pusat pemberian vaksin (PPV) juga akan ditambah sekiranya terdapat keperluan.


Badan peguam jadi ‘sahabat mahkamah’ dalam rayuan kes tunggakan cukai Najib, anak

Mahkamah Persekutuan membenarkan permohonan Badan Peguam Malaysia untuk menjadi ‘amicus curiae’ atau sahabat mahkamah dalam prosiding kebenaran merayu difailkan Najib Razak dan anaknya Mohd Nazifuddin berhubung pembayaran cukai pendapatan masing-masing berjumlah RM1.69 bilion dan RM37.6 juta kepada Lembaga Hasil Dalam Negeri (LHDN).Peguam Wee Yeong Kang yang mewakili Najib dan Mohd Nazifuddin ketika dihubungi pemberita berkata permohonan Badan Peguam Malaysia itu dibenarkan pada 21 Oktober lepas.Berdasarkan surat bertarikh 13 Oktober yang dihantar kepada Mahkamah Persekutuan, Badan Peguam Malaysia memohon untuk diterima masuk sebagai ‘amicus curiae’ bagi mendengar rayuan itu.Badan Peguam Malaysia antara lain menyatakan bahawa kes itu melibatkan isu Perlembagaan yang penting iaitu sama ada Seksyen 106(3) Akta Cukai Pendapatan 1967 bercanggah atau bertentangan dengan Perkara 121 Perlembagaan Persekutuan dan memohon peguamnya diterima sebagai ‘amicus curiae’ untuk membentangkan hujahan serta pandangan bagi membantu mahkamah mencapai keputusan sewajarnya.Sementara itu, Wee berkata pada prosiding pengurusan kes di Mahkamah Persekutuan secara dalam talian hari ini, timbalan pendaftar Rasidah Roslee menetapkan 16 Februari 2022 bagi pendengaran permohonan kebenaran merayu oleh bekas perdana menteri dan anaknya.Najib dan Mohd Nazifuddin memfailkan notis usul ke Mahkamah Persekutuan bagi memperoleh kebenaran merayu keputusan Mahkamah Rayuan yang menolak rayuan mereka mengetepikan keputusan Mahkamah Tinggi, berhubung pembayaran cukai berkenaan.Pada 9 September lepas, Mahkamah Rayuan mengekalkan keputusan Mahkamah Tinggi yang membenarkan permohonan LHDN untuk mendapatkan penghakiman terus bagi menuntut tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin.Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Perintah terhadap Najib dan Mohd Nazifuddin dikeluarkan masing-masing pada 22 dan 6 Julai tahun lepas oleh hakim Ahmad Bache dan hakim Ahmad Zaidi Ibrahim.Pada 25 Jun 2019, kerajaan menerusi LHDN memfailkan saman terhadap Najib, menuntut beliau membayar RM1.69 bilion bagi cukai pendapatan yang belum dibayar, kadar faedah 5% setahun dari tarikh penghakiman, kos dan relif lain yang difikirkan wajar oleh mahkamah.LHDN, melalui kerajaan Malaysia, turut memfailkan saman terhadap Mohd Nazifuddin pada 24 Julai 2019 yang didakwa masih belum membayar cukai untuk tahun taksiran 2011 hingga 2017 berjumlah RM37,644,810.73 seperti yang dinyatakan melalui notis taksiran bertarikh 15 Mac 2019.


Ikut syor Agong atau undur diri, kata PH

Majlis Presiden Pakatan Harapan (PH) hari ini menggesa Perdana Menteri Muhyiddin Yassin supaya mengikut syor Agong untuk membuka semula Parlimen atau berundur diri jika enggan melakukannya.Dalam satu kenyataan pagi ini, PH menjunjung kasih dan menyambut baik kenyataan Agong bahawa persidangan Parlimen perlu diadakan segera.“Sekiranya perdana menteri terus berlengah atau memberi alasan untuk melewatkan sidang Parlimen, ia bukan sahaja bermaksud beliau telah mengetepikan pandangan tuanku itu, malah ia memberi gambaran bahawa perdana menteri telah hilang keyakinan untuk terus mentadbir.“Dan jika perdana menteri tetap bertegas enggan menasihati Tuanku segera, beliau harus mengambil tindakan terhormat dengan mengundurkan diri,” kata kenyataan tersebut.Kenyataan yang ditandatangani Presiden PKR Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng.Semalam, Yang di-Pertuan Agong menggesa agar sidang Parlimen diadakan segera bagi membolehkan ordinan darurat dibahaskan, beberapa jam selepas mesyuarat Majlis Raja-raja di Istana Negara.Kenyataan beliau juga turut dipanjangkan Raja-Raja Melayu dalam kenyataan berasingan menyatakan darurat tidak perlu dilanjutkan selepas 1 Ogos 2021.


Walaupun makan di restoran dibenarkan, pengusaha Sarawak masih ragu dengan penularan varian Delta

Seperti restoran dan kedai makanan lain di seluruh negara, restoran di Sarawak turut beroperasi seperti biasa, namun tidak seperti dulu ia hanya dibuka untuk perkhidmatan pandu lalu atau bungkus dan bawa pulang, selain beroperasi dengan perkhidmatan penghantaran demi membendung penularan Covid-19.Bagaimanapun, minggu lalu, Sarawak diberi lampu hijau untuk beralih ke Fasa Dua Pelan Pemulihan Negara.Dalam fasa baru ini, aktiviti makan di premis restoran di negeri itu kembali dibenarkan.Walaupun demikian, beberapa pemilik restoran masih menunggu untuk beroperasi seperti sebelum ini.Ini berikutan penularan varian Covid-19 yang dibimbangi, Delta di Sarawak.Berhubung varian Delta, pengusaha restoran dilihat terpecah kepada dua mengenai risikonya ketika mereka membenarkan berkunjung dan makan di restoran.Di Swee Kang Ais Kacang, sebuah kafe pencuci mulut yang terkenal di Kuching, keputusan yang mereka ambil ketika ini: hanya bungkus dibenarkan.Chang, yang sudah bekerja di premis itu selama 30 tahun, berkata keputusan dibuat bagi memastikan keselamatan pekerja dan pelanggan.Fauziah Family cafe sudah menerima pengunjung untuk ‘dine-in’ di premis.Beliau berkata membenarkan pengunjung untuk berkunjung semula dan makan di restoran adalah mustahak kerana perniagaannya merosot semasa sekatan pergerakan penuh baru-baru ini.Walaupun pendapatan masih diperolehi daripada pesanan bungkus, ia tidak mencukupi untuk menampung seluruh komitmen kewangannya.Semasa sekatan pergerakan penuh sebelum ini, katanya, jualan turun hingga 90%.“Biasanya kami dapat jana kira-kira RM1,000 sehari, tetapi kerana sekatan pergerakan penuh, jualan harian turun jadi RM100.“Saya tidak ada pilihan selain menggunakan simpanan sendiri untuk bantu pekerja saya dengan menolong bayar sewa tempat tinggal bagi meringankan beban mereka,” katanya.Sapiah Mat Nor, seorang pekerja di salah satu gerainya, turut bersetuju perniagaan itu tidak dapat bertahan dengan operasi bungkus makanan sahaja.“Kami ada juga sediakan perkhidmatan penghantaran dalam talian seperti FoodPanda dan Grab,” katanya.“Tetapi pelanggan lebih suka makan di restoran.”